               16.4.2019

               LV

               Eiropas Savienības Oficiālais Vēstnesis

               L 105/68

      Paziņojums lasītājiem – L 102
      Paziņojums lasītājiem – L 102 (skatīt 68. lpp.)

                  L 102 netiks publicēts.


title: Padomes Lēmums (ES) 2017/2211 (2017. gada 25. septembris) par to, lai Savienības vārdā parakstītu Nolīgumu par zinātnisko un tehnoloģisko sadarbību starp Eiropas Savienību un Jordānijas Hāšimītu Karalisti, kurā paredzēti noteikumi Jordānijas Hāšimītu Karalistes dalībai partnerībā pētniecības un inovācijas jomā Vidusjūras reģionā (PRIMA)

text:
               1.12.2017

               LV

               Eiropas Savienības Oficiālais Vēstnesis

               L 316/13

         PADOMES LĒMUMS (ES) 2017/2211
   (2017. gada 25. septembris)
   par to, lai Savienības vārdā parakstītu Nolīgumu par zinātnisko un tehnoloģisko sadarbību starp Eiropas Savienību un Jordānijas Hāšimītu Karalisti, kurā paredzēti noteikumi Jordānijas Hāšimītu Karalistes dalībai partnerībā pētniecības un inovācijas jomā Vidusjūras reģionā (PRIMA)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 186. pantu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Parlamenta un Padomes Lēmums (ES) 2017/1324 (1) paredz Savienības dalību partnerībā pētniecības un inovācijas jomā Vidusjūras reģionā (“PRIMA”), ko kopīgi īsteno vairākas dalībvalstis.

               (2)

                  PRIMA mērķis ir īstenot kopīgu programmu nolūkā veidot pētniecības un inovācijas spējas un attīstīt zināšanas un kopīgus, inovatīvus risinājumus, kas paredzēti lauksaimniecības pārtikas ražošanas sistēmām, lai tās padarītu ilgtspējīgas, un integrētai ūdensapgādei un ūdens resursu apsaimniekošanai Vidusjūras reģionā, lai minētās sistēmas un minēto apgādi un apsaimniekošanu padarītu noturīgākas pret klimata pārmaiņām, efektīvākas, izmaksu ziņā lietderīgākas un ekoloģiski un sociāli ilgtspējīgākas un jau laikus palīdzētu risināt ūdens trūkuma, pārtikas nodrošinājuma, uztura, veselības, labklājības un migrācijas problēmas.

               (3)

                  PRIMA saskaņā ar vienādiem noteikumiem kopīgi īstenos vairākas dalībvalstis un trešās valstis (“iesaistītās valstis”), kas stingri iestājas par zinātnisku, pārvaldības un finansiālu integrāciju.

               (4)

               Jordānijas Hāšimītu Karaliste (“Jordānija”) ir izteikusi vēlmi pievienoties PRIMA kā iesaistītā valsts un ar tādiem pašiem noteikumiem kā dalībvalstīm un pētniecības un inovācijas pamatprogrammas “Apvārsnis 2020” (2014.–2020. gads) asociētajām trešām valstīm, kas iesaistījušās PRIMA.

               (5)

               Saskaņā ar Lēmuma (ES) 2017/1324 1. panta 2. punktu Jordānija kļūst par PRIMA iesaistīto valsti, ja ar Savienību tiek noslēgts starptautisks nolīgums sadarbībai zinātnes un tehnoloģiju jomā, kurā ir paredzēti noteikumi Jordānijas dalībai PRIMA.

               (6)

               2017. gada 30. maijā Padome pilnvaroja Komisiju Savienības vārdā sākt sarunas ar Jordāniju par Nolīgumu par zinātnisko un tehnoloģisko sadarbību starp Eiropas Savienību un Jordānijas Hāšimītu Karalisti, kurā paredzēti noteikumi Jordānijas Hāšimītu Karalistes dalībai partnerībā pētniecības un inovācijas jomā Vidusjūras reģionā (PRIMA) (“nolīgums”), ja tiktu pieņemts Lēmums (ES) 2017/1324. Sarunas tika sekmīgi pabeigtas, nolīgumu parafējot.

               (7)

               Nolīgums būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Nolīgumu par zinātnisko un tehnoloģisko sadarbību starp Eiropas Savienību un Jordānijas Hāšimītu Karalisti, kurā paredzēti noteikumi Jordānijas Hāšimītu Karalistes dalībai partnerībā pētniecības un inovācijas jomā Vidusjūras reģionā (PRIMA), ņemot vērā tā noslēgšanu (2).
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
   3. pants
   Šis lēmums stājas spēkā tā pieņemšanas dienā.

      Briselē, 2017. gada 25. septembrī

            Padomes vārdā –

            priekšsēdētājs

         M. MAASIKAS

      (1)  Eiropas Parlamenta un Padomes Lēmums (ES) 2017/1324 (2017. gada 4. jūlijs) par Savienības dalību partnerībā pētniecības un inovācijas jomā Vidusjūras reģionā (PRIMA), ko kopīgi īsteno vairākas dalībvalstis (OV L 185, 18.7.2017., 1. lpp.).

      (2)  Nolīguma teksts tiks publicēts kopā ar lēmumu par tā noslēgšanu.


title: Padomes Lēmums (ES) 2018/15 (2017. gada 18. decembris) par nostāju, kas Eiropas Savienības vārdā jāieņem EEZ Apvienotajā komitejā attiecībā uz grozījumu EEZ līguma XXI pielikumā (Statistika)

text:
                  9.1.2018

                  LV

                  Eiropas Savienības Oficiālais Vēstnesis

                  L 4/13

            PADOMES LĒMUMS (ES) 2018/15
      (2017. gada 18. decembris)
      par nostāju, kas Eiropas Savienības vārdā jāieņem EEZ Apvienotajā komitejā attiecībā uz grozījumu EEZ līguma XXI pielikumā (Statistika)
      EIROPAS SAVIENĪBAS PADOME,
      ņemot vērā Līgumu par Eiropas Savienības darbību un jo īpaši tā 338. panta 1. punktu saistībā ar 218. panta 9. punktu,
      ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību (1) un jo īpaši tās 1. panta 3. punktu,
      ņemot vērā Eiropas Komisijas priekšlikumu,
      tā kā:

                  (1)

                  Līgums par Eiropas Ekonomikas zonu (2) (“EEZ līgums”) stājās spēkā 1994. gada 1. janvārī.

                  (2)

                  Ievērojot EEZ līguma 98. pantu, EEZ Apvienotā komiteja var nolemt inter alia grozīt EEZ līguma XXI pielikumu (Statistika).

                  (3)

                  EEZ līgumā jāiekļauj Eiropas Parlamenta un Padomes Regula (ES) 2016/792 (3).

                  (4)

                  Tādēļ būtu attiecīgi jāgroza EEZ līguma XXI pielikums (Statistika).

                  (5)

                  Tādēļ Savienības nostājas EEZ Apvienotajā komitejā pamatā vajadzētu būt pievienotajam lēmuma projektam,

            IR PIEŅĒMUSI ŠO LĒMUMU.
      1. pants
      Nostājas, kas Savienības vārdā jāieņem EEZ Apvienotajā komitejā par ierosināto grozījumu EEZ līguma XXI pielikumā (Statistika), pamatā ir EEZ Apvienotās komitejas lēmuma projekts, kas pievienots šim lēmumam.
      2. pants
      Šis lēmums stājas spēkā tā pieņemšanas dienā.

         Briselē, 2017. gada 18. decembrī

               Padomes vārdā –

               priekšsēdētāja

            K. SIMSON

         (1)  OV L 305, 30.11.1994., 6. lpp.

         (2)  OV L 1, 3.1.1994., 3. lpp.

         (3)  Eiropas Parlamenta un Padomes Regula (ES) 2016/792 (2016. gada 11. maijs) par saskaņotajiem patēriņa cenu indeksiem un mājokļu cenu indeksu un ar ko atceļ Padomes Regulu (EK) Nr. 2494/95 (OV L 135, 24.5.2016., 11. lpp.).

         PROJEKTS
         EEZ APVIENOTĀS KOMITEJAS LĒMUMS Nr. …/2017
         (… gada …),
         ar ko groza EEZ līguma XXI pielikumu (Statistika)
         EEZ APVIENOTĀ KOMITEJA,
         ņemot vērā Līgumu par Eiropas Ekonomikas zonu (“EEZ līgums”) un jo īpaši tā 98. pantu,
         tā kā:

                     (1)

                     EEZ līgumā jāiekļauj Eiropas Parlamenta un Padomes Regula (ES) 2016/792 (2016. gada 11. maijs) par saskaņotajiem patēriņa cenu indeksiem un mājokļu cenu indeksu un ar ko atceļ Padomes Regulu (EK) Nr. 2494/95 (1).

                     (2)

                     Ar Regulu (ES) 2016/792 atceļ Padomes Regulu (EK) Nr. 2494/95 (2), kas ir iekļauta EEZ līgumā un kas tādējādi saskaņā ar EEZ līgumu ir jāatceļ.

                     (3)

                     Tādēļ būtu attiecīgi jāgroza EEZ līguma XXI pielikums,

               IR PIEŅĒMUSI ŠO LĒMUMU.
         1. pants
         EEZ līguma XXI pielikuma 19.a punkta (Padomes Regula (EK) Nr. 2494/95) tekstu aizstāj ar šādu:

            “32016 R 0792: Eiropas Parlamenta un Padomes Regula (ES) 2016/792 (2016. gada 11. maijs) par saskaņotajiem patēriņa cenu indeksiem un mājokļu cenu indeksu un ar ko atceļ Padomes Regulu (EK) Nr. 2494/95 (OV L 135, 24.5.2016., 11. lpp.).
            Šā līguma vajadzībām regulas noteikumus pielāgo šādi:
            Šo regulu nepiemēro Lihtenšteinai.”

         2. pants
         Regulas (ES) 2016/792 teksts islandiešu un norvēģu valodā, kas jāpublicē Eiropas Savienības Oficiālā Vēstneša EEZ papildinājumā, ir autentisks.
         3. pants
         Šis lēmums stājas spēkā […], ja ir iesniegti visi paziņojumi saskaņā ar EEZ līguma 103. panta 1. punktu (*1).
         4. pants
         Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

            Briselē,

                  EEZ Apvienotās komitejas vārdā –

                  priekšsēdētājs

                  EEZ Apvienotās komitejas sekretāri

            (1)  OV L 135, 24.5.2016., 11. lpp.

            (2)  OV L 257, 27.10.1995., 1. lpp.

            (*1)  [Konstitucionālās prasības nav norādītas.] [Konstitucionālās prasības ir norādītas.]


title: Padomes Lēmums (ES) 2018/270 (2018. gada 15. februāris), ar ko Lēmumu 1999/70/EK par dalībvalstu centrālo banku ārējiem revidentiem groza attiecībā uz Central Bank of Cyprus ārējiem revidentiem

text:
               23.2.2018

               LV

               Eiropas Savienības Oficiālais Vēstnesis

               L 51/14

         PADOMES LĒMUMS (ES) 2018/270
   (2018. gada 15. februāris),
   ar ko Lēmumu 1999/70/EK par dalībvalstu centrālo banku ārējiem revidentiem groza attiecībā uz Central Bank of Cyprus ārējiem revidentiem
   EIROPAS SAVIENĪBAS PADOME,
   ņemot vērā Protokolu Nr. 4 par Eiropas Centrālo banku sistēmas Statūtiem un Eiropas Centrālās bankas Statūtiem, kas pievienots Līgumam par Eiropas Savienību un Līgumam par Eiropas Savienības darbību, un jo īpaši tā 27. panta 1. punktu,
   ņemot vērā Eiropas Centrālās bankas ieteikumu (2017. gada 19. decembris) Eiropas Savienības Padomei par Central Bank of Cyprus ārējiem revidentiem (ECB/2017/43) (1),
   tā kā:

               (1)

               Eiropas Centrālās bankas (ECB) un dalībvalstu, kuru valūta ir euro, valstu centrālo banku pārskatus revidē neatkarīgi ārējie revidenti, kurus ieteikusi ECB Padome un apstiprinājusi Eiropas Savienības Padome.

               (2)

                  Central Bank of Cyprus pašreizējo ārējo revidentu KPMG Limited pilnvaras beidzas pēc 2017. finanšu gada revīzijas pabeigšanas. Tādēļ jāieceļ Central Bank of Cyprus ārējie revidenti 2018.–2022. finanšu gadam.

               (3)

                  Central Bank of Cyprus par saviem ārējiem revidentiem 2018.–2022. finanšu gadam izvēlējusies PricewaterhouseCoopers Limited.

               (4)

               ECB Padome ieteica par Central Bank of Cyprus ārējiem revidentiem 2018.–2022. finanšu gadam iecelt PricewaterhouseCoopers Limited.

               (5)

               Ņemot vērā ECB Padomes ieteikumu, būtu attiecīgi jāgroza Padomes Lēmums 1999/70/EK (2),

         IR PIEŅĒMUSI ŠO LĒMUMU.
   1. pants
   Lēmuma 1999/70/EK 1. panta 14. punktu aizstāj ar šādu:

      “14.   Ar šo par Central Bank of Cyprus ārējiem revidentiem 2018.-2022. finanšu gadam apstiprina PricewaterhouseCoopers Limited.”

   2. pants
   Šis lēmums stājas spēkā tā paziņošanas dienā.
   3. pants
   Šis lēmums ir adresēts Eiropas Centrālajai bankai.

      Briselē, 2018. gada 15. februārī

            Padomes vārdā –

            priekšsēdētājs

         K. VALCHEV

      (1)  OV C 2, 5.1.2018., 1. lpp.

      (2)  Padomes Lēmums 1999/70/EK (1999. gada 25. janvāris) par dalībvalstu centrālo banku ārējiem revidentiem (OV L 22, 29.1.1999., 69. lpp.).


title: Padomes Lēmums (ES) 2018/271 (2018. gada 15. februāris), ar ko ieceļ Reģionu komitejas locekli, ko izvirzījusi Itālijas Republika

text:
               23.2.2018

               LV

               Eiropas Savienības Oficiālais Vēstnesis

               L 51/16

         PADOMES LĒMUMS (ES) 2018/271
   (2018. gada 15. februāris),
   ar ko ieceļ Reģionu komitejas locekli, ko izvirzījusi Itālijas Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Itālijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Rosario CROCETTA kunga pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekli tiek iecelts:

               —

                  Gaetano ARMAO kungs, Vicepresidente ed Assessore all'Economia della Regione Siciliana.

         2. pants
   Šis lēmums stājas spēkā tā pieņemšanas dienā.

      Briselē, 2018. gada 15. februārī

            Padomes vārdā –

            priekšsēdētājs

         K. VALCHEV

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).


title: Padomes Lēmums (KĀDP) 2018/280 (2018. gada 23. februāris), ar ko groza Lēmumu 2012/642/KĀDP par ierobežojošiem pasākumiem pret Baltkrieviju

text:
               24.2.2018

               LV

               Eiropas Savienības Oficiālais Vēstnesis

               L 54/16

         PADOMES LĒMUMS (KĀDP) 2018/280
   (2018. gada 23. februāris),
   ar ko groza Lēmumu 2012/642/KĀDP par ierobežojošiem pasākumiem pret Baltkrieviju
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2012. gada 15. oktobrī pieņēma Lēmumu 2012/642/KĀDP (1).

               (2)

               Pamatojoties uz minētā Lēmuma pārskatīšanu, ierobežojošie pasākumi pret Baltkrieviju būtu jāpagarina līdz 2019. gada 28. februārim.

               (3)

               Turklāt Padome ir vienojusies, ka dalībvalstis tikai un vienīgi izmantošanai sporta pasākumos vai sporta treniņos var atļaut eksportēt mazkalibra sporta šautenes, mazkalibra sporta pistoles un mazkalibra munīciju, vai ar tām saistītu tehnisko palīdzību vai starpniecības pakalpojumus, finansējumu vai finanšu palīdzību, uzsverot, ka tas būs ierobežots skaits, un neskarot piemērojamos licencēšanas noteikumus.

               (4)

               Tādēļ Lēmums 2012/642/KĀDP būtu attiecīgi jāgroza.

               (5)

               Lai nodrošinātu šajā lēmumā paredzēto pasākumu efektivitāti, tam būtu jāstājas spēkā nekavējoties,

         IR PIEŅĒMUSI ŠO LĒMUMU.
   1. pants
   Lēmumu 2012/642/KĀDP groza šādi:

               1)

               lēmuma 2. pantam pievieno šādus punktus:
               “4.   Atkāpjoties no 1. panta, dalībvalstis var atļaut pārdot, piegādāt, nodot vai eksportēt mazkalibra sporta šautenes, mazkalibra sporta pistoles un mazkalibra munīciju, kas paredzētas tikai un vienīgi izmantošanai sporta pasākumos un sporta treniņos, vai ar to saistītu tehnisko palīdzību vai starpniecības pakalpojumus, finansējumu vai finanšu palīdzību.
               Savienība veic vajadzīgos pasākumus, lai noteiktu konkrētos priekšmetus, attiecībā uz kuriem piemēro šo punktu.
               5.   Savu nodomu piešķirt atļauju saskaņā ar 4. punktu attiecīgā dalībvalsts paziņo pārējām dalībvalstīm un Komisijai vismaz desmit dienas pirms atļaujas piešķiršanas, tostarp attiecīgā aprīkojuma veidu un daudzumu un mērķi, kam tas ir paredzēts, vai ar to saistītas palīdzības vai pakalpojumu raksturu.”;

               2)

               lēmuma 8. pantu aizstāj ar šādu:
               “8. pants
               1.   Šo lēmumu piemēro līdz 2019. gada 28. februārim.
               2.   Šo lēmumu regulāri pārskata un attiecīgi atjauno vai groza, ja Padome uzskata, ka tā mērķi nav sasniegti.”

         2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2018. gada 23. februārī

            Padomes vārdā –

            priekšsēdētāja

         E. ZAHARIEVA

      (1)  Padomes Lēmums 2012/642/KĀDP (2012. gada 15. oktobris) par ierobežojošiem pasākumiem pret Baltkrieviju (OV L 285, 17.10.2012., 1. lpp.).


title: Padomes Lēmums (KĀDP) 2018/283 (2018. gada 26. februāris), ar kuru groza Lēmumu (KĀDP) 2016/1693, ar ko paredz ierobežojošus pasākumus pret ISIL (Da'esh) un Al-Qaida un ar tām saistītām personām, grupām, uzņēmumiem un vienībām

text:
               26.2.2018

               LV

               Eiropas Savienības Oficiālais Vēstnesis

               LI 54/6

         PADOMES LĒMUMS (KĀDP) 2018/283
   (2018. gada 26. februāris),
   ar kuru groza Lēmumu (KĀDP) 2016/1693, ar ko paredz ierobežojošus pasākumus pret ISIL (Da'esh) un Al-Qaida un ar tām saistītām personām, grupām, uzņēmumiem un vienībām
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Padomes Lēmumu (KĀDP) 2016/1693 (2016. gada 20. septembris), ar ko paredz ierobežojošus pasākumus pret ISIL (Da'esh) un Al-Qaida un ar tām saistītām personām, grupām, uzņēmumiem un vienībām un atceļ Kopējo nostāju 2002/402/KĀDP (1),
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2016. gada 20. septembrī pieņēma Lēmumu (KĀDP) 2016/1693.

               (2)

               Ņemot vērā to, ka ISIL (Da'esh) un Al-Qaida un ar tām saistītas personas, grupas, uzņēmumi un vienības turpina radīt draudus, Lēmuma (KĀDP) 2016/1693 pielikumā iekļautajam personu, grupu, uzņēmumu un vienību sarakstam būtu jāpievieno viena persona.

               (3)

               Lēmums (KĀDP) 2016/1693 būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmuma (KĀDP) 2016/1693 pielikumu groza tā, kā izklāstīts šā lēmuma pielikumā.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2018. gada 26. februārī

            Padomes vārdā –

            priekšsēdētāja

         F. MOGHERINI

      (1)  OV L 255, 21.9.2016., 25. lpp.

      PIELIKUMS
      Lēmuma (KĀDP) 2016/1693 pielikumā pievieno:

         “A.   Personas

                     1.

                        Fabien CLAIN (jeb Omar); dzimšanas datums: 1978. gada 30. janvāris; dzimšanas vieta: Toulouse (Francija); valstspiederība: Francijas; pases Nr.: 06AP104665, izdota 16.1.2006. (derīguma termiņš beidzies); valsts personas apliecības Nr.: 150161100206, izdota 8.1.2015. (derīga līdz 7.1.2030.).”


title: Padomes Lēmums (KĀDP) 2018/293 (2018. gada 26. februāris), ar ko groza Lēmumu (KĀDP) 2016/849 par ierobežojošiem pasākumiem pret Korejas Tautas Demokrātisko Republiku

text:
               27.2.2018

               LV

               Eiropas Savienības Oficiālais Vēstnesis

               L 55/50

         PADOMES LĒMUMS (KĀDP) 2018/293
   (2018. gada 26. februāris),
   ar ko groza Lēmumu (KĀDP) 2016/849 par ierobežojošiem pasākumiem pret Korejas Tautas Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Padomes Lēmumu (KĀDP) 2016/849 (2016. gada 27. maijs) par ierobežojošiem pasākumiem pret Korejas Tautas Demokrātisko Republiku un ar ko atceļ Lēmumu 2013/183/KĀDP (1),
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2016. gada 27. maijā pieņēma Lēmumu (KĀDP) 2016/849.

               (2)

               Apvienoto Nāciju Organizācijas Drošības padome 2017. gada 22. decembrī pieņēma Rezolūciju 2397 (2017), kurā tā pauda ļoti nopietnas bažas par Korejas Tautas Demokrātiskās Republikas (“KTDR”) ballistiskās raķetes palaišanu 2017. gada 28. novembrī, ar ko KTDR pārkāpa esošās ANO DP rezolūcijas, un par to, kā tas apdraud mieru un stabilitāti reģionā un ārpus tā, un konstatēja, ka joprojām pastāv nepārprotams starptautiskā miera un drošības apdraudējums.

               (3)

               ANO DP atzina, ka no peļņas, ko KTDR gūst no tirdzniecības ar nozaru precēm, kā arī no ieņēmumiem, ko gūst ārvalstīs strādājošie KTDR darba ņēmēji, tiek dots ieguldījums KTDR kodolieroču un ballistisko raķešu programmās, un pauda nopietnas bažas par to, ka minētās programmas atņem kritiski vajadzīgus resursus KTDR tautai, kas par to maksā milzīgu cenu.

               (4)

               ANO DP nolēma paplašināt esošos ierobežojošos pasākumus vairākās nozarēs, tostarp jēlnaftas un visu rafinēto naftas produktu piegādei KTDR, un ieviesa jaunus aizliegumus vairākās nozarēs, tostarp pārtikas un lauksaimniecības produktu, iekārtu, elektroiekārtu, zemes, akmens un koka piegādei no KTDR, un aizliegumus piegādāt KTDR jebkādas rūpnieciskās iekārtas, transportlīdzekļus, dzelzi, tēraudu un citus metālus.

               (5)

               ANO DP arī paredzēja pilnvaras aizturēt, pārbaudīt un iesaldēt jebkuru kuģi, par kuru tiek uzskatīts, ka tas ir iesaistīts esošo ANO DP rezolūciju pārkāpumos, un prasīt visu ārvalstīs esošo KTDR darba ņēmēju repatriāciju, ievērojot piemērojamos valstu un starptautiskos tiesību aktus.

               (6)

               Ieraksti par trīs personām un vienu vienību, kuras norādījusi ANO DP un kuras iekļautas Lēmuma (KĀDP) 2016/849 I pielikumā, būtu jāsvītro no Padomes autonomi noteikto personu un vienību saraksta, kas izklāstīts minētā lēmuma II pielikumā.

               (7)

               Dažu šā lēmuma pasākumu īstenošanai ir vajadzīga Savienības turpmāka rīcība.

               (8)

               Tādēļ būtu attiecīgi jāgroza Lēmums (KĀDP) 2016/849,

         IR PIEŅĒMUSI ŠO LĒMUMU.
   1. pants
   Lēmumu (KĀDP) 2016/849 groza šādi:

               1)

               lēmuma 9. panta 2. un 3. punktu aizstāj ar šādiem:
               “2.   Ir aizliegta visu rafinētu naftas produktu tieša vai netieša piegāde, pārdošana vai nodošana KTDR, ko īsteno dalībvalstu valstspiederīgie, caur dalībvalstu teritorijām vai no tām, vai kam izmanto dalībvalstu karoga kuģus vai gaisa kuģus, dalībvalstu cauruļvadus, dzelzceļa līnijas vai transportlīdzekļus, neatkarīgi no tā, vai minēto rafinētu naftas produktu izcelsme ir attiecīgo dalībvalstu teritorijās vai ārpus tām.
               3.   Atkāpjoties no 2. punktā paredzētā aizlieguma, ja KTDR piegādātu, pārdotu vai nodotu rafinētu naftas produktu, tostarp dīzeļdegvielas un petrolejas, apjoms nepārsniedz 500 000 barelu divpadsmit mēnešu laikposmā, kas sākas 2018. gada 1. janvārī, un divpadsmit mēnešu laikposmos pēc tam, dalībvalsts kompetentā iestāde var katrā atsevišķā gadījumā atļaut rafinētu naftas produktu piegādi, pārdošanu vai nodošanu KTDR, ja kompetentā iestāde ir konstatējusi, ka minētā piegāde, pārdošana vai nodošana kalpo vienīgi humāniem nolūkiem, un ar noteikumu, ka:

                           a)

                           dalībvalsts ik pēc 30 dienām paziņo Sankciju komitejai par apjomu, kādā tiek veikta šāda rafinēto naftas produktu piegāde, pārdošana vai nodošana KTDR, un arī informāciju par visām darījuma pusēm;

                           b)

                           šādu rafinētu naftas produktu piegādē, pārdošanā vai nodošanā nav iesaistītas personas vai vienības, kas ir saistītas ar KTDR kodolprogrammu vai ballistisko raķešu programmu vai citām darbībām, kas ir aizliegtas ar ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) vai 2397 (2017), tostarp sarakstā iekļautas personas vai vienības; un

                           c)

                           rafinētu naftas produktu piegāde, pārdošana vai nodošana nav saistīta ar tādu ienākumu gūšanu, kas paredzēti KTDR kodolprogrammai vai ballistisko raķešu programmai vai citām darbībām, kuras ir aizliegtas ar ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) vai 2397 (2017).”;

               2)

               lēmuma 9.a panta 1. punktu aizstāj ar šādu:
               “1.   Dalībvalstu valstspiederīgajiem – vai izmantojot dalībvalstu karoga kuģus vai gaisa kuģus – ir aizliegts no KTDR iepirkt jūras veltes, kā arī iegūt zvejas tiesības, neatkarīgi no tā, vai to izcelsme ir vai nav KTDR teritorijā.”;

               3)

               lēmuma 9.b pantu aizstāj ar šādu:
               “9.b pants
               1.   Ir aizliegta jebkādas jēlnaftas tieša vai netieša piegāde, pārdošana vai nodošana KTDR, ko īsteno dalībvalstu valstspiederīgie vai ko veic caur dalībvalstu teritorijām vai no tām, vai kam izmanto dalībvalstu karoga kuģus vai gaisa kuģus, dalībvalstu cauruļvadus, dzelzceļa līnijas vai transportlīdzekļus, neatkarīgi no tā, vai tās izcelsme ir vai nav dalībvalstu teritorijās.
               2.   Atkāpjoties no 1. punkta, 1. punktā izklāstīto aizliegumu nepiemēro gadījumos, kad kāda dalībvalsts konstatē, ka jēlnaftas piegāde, pārdošana vai nodošana KTDR kalpo vienīgi humāniem nolūkiem, un ja Sankciju komiteja katrā gadījumā atsevišķi minēto pārvadājumu ir apstiprinājusi saskaņā ar ANO DP Rezolūcijas 2397 (2017) 4. punktu.
               3.   Savienība veic vajadzīgos pasākumus, lai noteiktu attiecīgos priekšmetus, kuriem piemēro šo pantu.”;

               4)

               lēmumā iekļauj šādus pantus:
               “9.d pants
               1.   Dalībvalstu valstspiederīgajiem – vai izmantojot dalībvalstu karoga kuģus vai gaisa kuģus – ir aizliegts tieši vai netieši no KTDR iepirkt pārtiku un lauksaimniecības produktus, iekārtas, elektroiekārtas, zemi un akmeni, tostarp magnezītu un magnēziju, koku un kuģus neatkarīgi no tā, vai to izcelsme ir vai nav KTDR teritorijā.
               2.   Šā panta 1. punktā paredzētais aizliegums līdz 2018. gada 21. janvārim neskar tādu līgumu izpildi, kuri noslēgti pirms 2017. gada 22. decembra. Informāciju par jebkuru pārvadājumu dara zināmu Sankciju komitejai līdz 2018. gada 5. februārim.
               3.   Savienība veic vajadzīgos pasākumus, lai noteiktu attiecīgos priekšmetus, kuriem piemēro 1. punktu.
               9.e pants
               1.   Dalībvalstu valstspiederīgajiem – vai caur dalībvalstu teritorijām vai izmantojot dalībvalstu karoga kuģus vai gaisa kuģus, dalībvalstu cauruļvadus, dzelzceļa līnijas vai transportlīdzekļus – ir aizliegts tieši vai netieši piegādāt, pārdot vai nodot KTDR jebkādas rūpnieciskās iekārtas, transportlīdzekļus, dzelzi, tēraudu un citus metālus neatkarīgi no tā, vai to izcelsme ir vai nav dalībvalstu teritorijās.
               2.   Atkāpjoties no 1. punkta, 1. punktā paredzēto aizliegumu nepiemēro gadījumos, kad kāda dalībvalsts konstatē, ka rezerves daļu piegāde ir vajadzīga, lai nodrošinātu KTDR pasažieru gaisa kuģu drošu ekspluatāciju.
               3.   Savienība veic vajadzīgos pasākumus, lai noteiktu attiecīgos priekšmetus, kuriem piemēro šo pantu.”;

               5)

               lēmuma 16. pantu groza šādi:

                           a)

                           panta 4. punktu aizstāj ar šādu:
                           “4.   Dalībvalstis saskaņā ar saviem tiesību aktiem sadarbojas pārbaudēs, ievērojot 1.–3. punktu.
                           Dalībvalstis pēc iespējas ātri un pienācīgā veidā sadarbojas ar citu valsti, kurai ir informācija, kas tai rada aizdomas, ka KTDR mēģina tieši vai netieši piegādāt, pārdot, nodot vai iepirkt nelikumīgu kravu, ja attiecīgā valsts pieprasa papildu informāciju par kuģošanu un sūtījumiem, ar mērķi inter alia konstatēt, vai attiecīgā priekšmeta, preces vai produkta izcelsme ir KTDR.”;

                           b)

                           panta 6. punktu aizstāj ar šādu:
                           “6.   Dalībvalstis veic vajadzīgos pasākumus, lai konfiscētu un likvidētu, piemēram, iznīcinot, padarot darboties nespējīgus vai izmantošanai nederīgus, uzglabājot vai nododot likvidēšanai valstij, kas nav izcelsmes vai galamērķa valsts, tādus priekšmetus, kuru piegāde, pārdošana, nodošana vai eksportēšana ir aizliegta ar ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2371 (2017), 2375 (2017) vai 2397 (2017) un kuri ir identificēti pārbaudēs, veidā, kas ir atbilstīgs to pienākumiem saskaņā ar piemērojamiem starptautisko tiesību aktiem.”;

               6)

               lēmumā iekļauj šādu pantu:
               “18.b pants
               1.   Dalībvalstis savās ostās aiztur, pārbauda un konfiscē jebkuru kuģi un savos teritoriālajos ūdeņos var aizturēt, pārbaudīt un konfiscēt jebkuru kuģi, kas ir to jurisdikcijā, ja ir pietiekams pamats uzskatīt, ka kuģis ir bijis iesaistīts tādās darbībās vai tādu priekšmetu pārvadāšanā, ko aizliedz rezolūcijas ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) vai 2397 (2017).
               2.   Šā panta 1. punktā paredzētos noteikumus par kuģu konfiscēšanu beidz piemērot, kad pagājuši seši mēneši pēc šāda kuģa konfiscēšanas dienas, ja Sankciju komiteja, katru gadījumu izskatot atsevišķi, pēc karoga valsts lūguma nolemj, ka ir veikti pienācīgi pasākumi, lai nepieļautu, ka kuģis turpmāk palīdz pārkāpt 1. punktā minētās ANO DPR.
               3.   Dalībvalstis anulē jebkura kuģa reģistrāciju, ja ir pietiekams pamats uzskatīt, ka kuģis ir bijis iesaistīts tādās darbībās vai tādu priekšmetu pārvadāšanā, ko aizliedz rezolūcijas ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) vai 2397 (2017).
               4.   Dalībvalstu valstspiederīgajiem vai no dalībvalstu teritorijām ir aizliegts sniegt klasificēšanas pakalpojumus VI pielikumā uzskaitītajiem kuģiem, izņemot, ja Sankciju komiteja, katru gadījumu izskatot atsevišķi, iepriekš ir devusi apstiprinājumu.
               5.   Dalībvalstu valstspiederīgajiem vai no dalībvalstu teritorijām ir aizliegts sniegt apdrošināšanas vai pārapdrošināšanas pakalpojumus VI pielikumā uzskaitītajiem kuģiem.
               6.   Šā panta 4. un 5. punktu nepiemēro, ja Sankciju komiteja, katru gadījumu izskatot atsevišķi, konstatē, ka kuģis ir iesaistīts darbībās, kuras ir paredzētas vienīgi iztikas mērķiem un kuras KTDR personas vai vienības neizmantos, lai gūtu ienākumus, vai kuras ir paredzētas vienīgi humāniem nolūkiem.
               7.   Šā lēmuma VI pielikumā iekļauj kuģus, kas minēti šā panta 4. un 5. punktā, ja ir pietiekams pamats uzskatīt, ka kuģis ir bijis iesaistīts tādās darbībās vai tādu priekšmetu pārvadāšanā, ko aizliedz ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) vai 2397 (2017).”;

               7)

               lēmuma 21. pantu aizstāj ar šādu:
               “21. pants
               Dalībvalstis anulē jebkura tāda kuģa reģistrāciju, kas ir KTDR īpašumā, kontrolē vai ekspluatācijā, un nereģistrē nevienu tādu kuģi, kura reģistrāciju cita valsts ir anulējusi, ievērojot ANO DPR 2321 (2016) 24. punktu, ANO DPR 2375 (2017) 8. punktu vai ANO DPR 2397 (2017) 12. punktu, izņemot, ja to iepriekš apstiprina Sankciju komiteja, katru gadījumu izskatot atsevišķi.”;

               8)

               lēmuma 26.a pantā iekļauj šādu punktu:
               “5.   Dalībvalstis nekavējoties, bet ne vēlāk kā līdz 2019. gada 21. decembrim, repatriē uz KTDR visus KTDR valstspiederīgos, kuri gūst ienākumus attiecīgās dalībvalsts jurisdikcijā, un visus KTDR valdības drošības uzraudzības atašejus, kuri pārrauga ārvalstīs esošos KTDR darba ņēmējus, izņemot, ja dalībvalsts konstatē, ka KTDR valstspiederīgais ir dalībvalsts valstspiederīgais vai KTDR valstspiederīgais, kura repatriācija ir aizliegta saskaņā ar piemērojamām valstu un starptautiskām tiesībām, tostarp starptautiskām bēgļu tiesībām un starptautiskām tiesībām cilvēktiesību jomā, un Apvienoto Nāciju Organizācijas galvenās mītnes nolīgumu, un Konvenciju par Apvienoto Nāciju Organizācijas privilēģijām un neaizskaramību.”;

               9)

               lēmuma 32. pantu aizstāj ar šādu:
               “32. pants
               Netiek apmierināti prasījumi saistībā ar kādu līgumu vai darījumu, ko tieši vai netieši, pilnībā vai daļēji skāruši pasākumi, kuri noteikti, ievērojot ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2375 (2017) vai 2397 (2017), tostarp Savienības vai jebkuras dalībvalsts pasākumi, ko veic saskaņā ar attiecīgajiem ANO Drošības padomes lēmumiem vai kas prasīti tajos vai jebkādā veidā saistīti ar to īstenošanu, vai pasākumi, uz kuriem attiecas šis lēmums, tostarp prasījumi par kompensāciju vai citi šāda veida prasījumi, piemēram, prasījums par atlīdzināšanu vai garantijas nodrošināts prasījums, jo īpaši prasījums pagarināt vai izmaksāt obligāciju, galvojumu vai kompensācijas maksājumu, jo īpaši finanšu garantiju vai finansiālu kompensāciju jebkādā formā, ja tos izvirza:

                           a)

                           sarakstā iekļautas personas vai vienības, kas uzskaitītas I, II, III, IV, V vai VI pielikumā;

                           b)

                           jebkura cita KTDR esoša persona vai vienība, tostarp KTDR valdība, tās valsts struktūras, uzņēmumi un aģentūras;

                           c)

                           jebkura persona vai vienība, kas darbojas ar kādas a) vai b) punktā minētās personas vai vienības starpniecību vai tās vārdā;

                           d)

                           jebkurš tāda kuģa īpašnieks vai tāda kuģa fraktētājs, kurš ir aizturēts vai konfiscēts, ievērojot 18.b panta 1. punktu, vai kura reģistrācija ir anulēta, ievērojot 18.b panta 3. punktu, vai kurš ir norādīts VI pielikumā.”;

               10)

               lēmumam pievieno šādu pantu:
               “32.a pants
               “Pasākumus, kuri noteikti ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) un 2397 (2017) nepiemēro, ja tie jebkādā veidā kavē diplomātisko vai konsulāro pārstāvniecību KTDR, ievērojot Vīnes konvencijas par diplomātiskajiem un konsulārajiem sakariem.”;

               11)

               lēmuma 33. panta 1. un 2. punktu aizstāj ar šādiem:
               “1.   Padome īsteno grozījumus I un IV pielikumā, pamatojoties uz ANO Drošības padomes vai Sankciju komitejas noteikto.
               2.   Padome pēc dalībvalstu vai Savienības Augstā pārstāvja ārlietās un drošības politikas jautājumos priekšlikuma ar vienprātīgu lēmumu nosaka II, III, V un VI pielikumā iekļautos sarakstus un pieņem tajos grozījumus.”;

               12)

               lēmuma 34. panta 2. punktu aizstāj ar šādu:
               “2.   Ja Padome nolemj uz personu vai vienību attiecināt 18.b panta 4. vai 5. punktā, 23. panta 1. punkta b) vai c) apakšpunktā vai 27. panta 1. punkta b), c) vai d) apakšpunktā minētos pasākumus, tā attiecīgi groza II, III, V vai VI pielikumu.”;

               13)

               lēmuma 36.a pantu aizstāj ar šādu:
               “36.a pants
               Atkāpjoties no pasākumiem, kas noteikti ANO DPR 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) vai 2397 (2017), ar noteikumu, ka Sankciju komiteja ir noteikusi, ka izņēmums ir vajadzīgs, lai atvieglotu to starptautisko un nevalstisko organizāciju darbu, kuras KTDR veic palīdzības un atbalsta darbības KTDR civiliedzīvotāju labā, dalībvalsts kompetentā iestāde piešķir nepieciešamo atļauju.”;

               14)

               lēmuma II pielikumu groza saskaņā ar šā lēmuma I pielikumu;

               15)

               lēmuma IV pielikumu aizstāj ar šā lēmuma II pielikuma tekstu;

               16)

               lēmuma III pielikumā izklāstīto tekstu pievieno kā VI pielikumu.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2018. gada 26. februārī

            Padomes vārdā –

            priekšsēdētāja

         F. MOGHERINI

      (1)  OV L 141, 28.5.2016., 79. lpp.

      I PIELIKUMS
      Ierakstus attiecībā uz turpmāk minētajām personām un vienību svītro no Lēmuma (KĀDP) 2016/849 II pielikuma:

                  I.

                  Personas un vienības, kas ir atbildīgas par KTDR kodolmateriālu, ballistisko raķešu vai citu masu iznīcināšanas ieroču programmām, vai personas vai vienības, kas rīkojas to vārdā vai vadībā, vai vienības, kas ir to īpašumā vai kontrolē

                              A.

                              Personas

                                          23.

                                             PAK Yong Sik

                                          31.

                                             Kim Jong Sik

                              B.

                              Vienības

                                          5.

                                          Tautas bruņoto spēku ministrija (Ministry of People's Armed Forces)

                  II.

                  Personas un vienības, kas sniedz finansiālus pakalpojumus, ar kuriem varētu sniegt ieguldījumu KTDR kodolmateriālu, ballistisko raķešu vai citu masu iznīcināšanas ieroču programmās

                              5.

                                 CHOE Chun-Sik

      II PIELIKUMS
      “
            IV PIELIKUMS

               LĒMUMA 18.a PANTA 6. PUNKTĀ MINĒTO KUĢU SARAKSTS

                        A.

                        Kuģi, kuru karogi ir anulēti

                        B.

                        Kuģi, kuri ir novirzīti uz ostu

                        C.

                        Kuģi, kuru reģistrācija ir anulēta

                        D.

                        Kuģi, kuriem iz aizliegts iebraukt ostās

                                    1.

                                       Vārds
                                       PETREL 8

                                    Papildinformācija
                                    SJO: 9562233. MMSI: 620233000

                                    2.

                                       Vārds
                                       HAO FAN 6

                                    Papildinformācija
                                    SJO: 8628597. MMSI: 341985000

                                    3.

                                       Vārds
                                       TONG SAN 2

                                    Papildinformācija
                                    SJO: 8937675. MMSI: 445539000

                                    4.

                                       Vārds
                                       JIE SHUN

                                    Papildinformācija
                                    SJO: 8518780. MMSI: 514569000

                                    5.

                                       Vārds
                                       BILLIONS NO. 18

                                    Papildinformācija
                                    SJO: 9191773

                                    6.

                                       Vārds
                                       UL JI BONG 6

                                    Papildinformācija
                                    SJO: 9114555

                                    7.

                                       Vārds
                                       RUNG RA 2

                                    Papildinformācija
                                    SJO: 9020534

                                    8.

                                       Vārds
                                       RYE SONG GANG 1

                                    Papildinformācija
                                    SJO: 7389704

                        E.

                        Kuģi, kuriem ir piemērota aktīvu iesaldēšana

                  ”

      III PIELIKUMS

         “VI PIELIKUMS

            LĒMUMA 18.b PANTA 7. PUNKTĀ MINĒTO KUĢU SARAKSTS”


title: Padomes Lēmums (KĀDP) 2018/297 (2018. gada 20. februāris), ar ko ieceļ Eiropas Savienības Militārās komitejas priekšsēdētāju

text:
               28.2.2018

               LV

               Eiropas Savienības Oficiālais Vēstnesis

               L 56/33

         PADOMES LĒMUMS (KĀDP) 2018/297
   (2018. gada 20. februāris),
   ar ko ieceļ Eiropas Savienības Militārās komitejas priekšsēdētāju
   EIROPAS SAVIENĪBAS PADOME,
   Ņemot vērā Līgumu par Eiropas Savienības darbību un jo īpaši tā 240. pantu,
   ņemot vērā Padomes Lēmumu 2001/79/KĀDP (2001. gada 22. janvāris) par Eiropas Savienības Militārās komitejas izveidi (1),
   tā kā:

               (1)

               Ievērojot Lēmuma 2001/79/KĀDP 3. panta 1. punktu, Eiropas Savienības Militārās komitejas (“Militārā komiteja”) priekšsēdētājs ir jāieceļ Padomei, pamatojoties uz Militārās komitejas aizsardzības iestāžu vadītāju līmeņa sanāksmes ieteikumu. Saskaņā ar minētā lēmuma 3. panta 2. punktu Militārās komitejas priekšsēdētāja pilnvaru termiņš ir trīs gadi, ja vien Padome nenolemj citādi.

               (2)

               Padome 2014. gada 15. decembrī par Militārās komitejas priekšsēdētāju (“ESMKP”) no 2015. gada 6. novembra uz trim gadiem iecēla ģenerāli Mikhail KOSTARAKOS
                   (2).

               (3)

               Militārās komitejas aizsardzības iestāžu vadītāju līmeņa 2017. gada 6. un 7. novembra sanāksmē par Militārās komitejas priekšsēdētāju ieteica – izņēmuma kārtā uz trīsarpus gadus ilgu laikposmu – iecelt ģenerāli Claudio GRAZIANO.

               (4)

               Militārā komiteja ieteica ģenerāļa Claudio GRAZIANO pilnvaras izņēmuma kārtā pagarināt, pārsniedzot 3 gadus, lai ESMKP nomaiņu pastāvīgā kārtā pārceltu uz piemērotāku laiku gadā,

         IR PIEŅĒMUSI ŠO LĒMUMU.
   1. pants
   Ar šo ģenerāli Claudio GRAZIANO no 2018. gada 6. novembra uz trīsarpus gadus ilgu laikposmu ieceļ par Eiropas Savienības Militārās komitejas priekšsēdētāju.
   2. pants
   Šis lēmums stājas spēkā tā pieņemšanas dienā.

      Briselē, 2018. gada 20. februārī

            Padomes vārdā –

            priekšsēdētājs

         V. GORANOV

      (1)  OV L 27, 30.1.2001., 4. lpp.

      (2)  Padomes Lēmums 2014/920/KĀDP (2014. gada 15. decembris), ar ko ieceļ Eiropas Savienības Militārās komitejas priekšsēdētāju (OV L 363, 18.12.2014., 149. lpp.).


title: Padomes Lēmums (KĀDP) 2018/299 (2018. gada 26. februāris), ar ko veicina neatkarīgu neizplatīšanas un atbruņošanās “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai

text:
               28.2.2018

               LV

               Eiropas Savienības Oficiālais Vēstnesis

               L 56/46

         PADOMES LĒMUMS (KĀDP) 2018/299
   (2018. gada 26. februāris),
   ar ko veicina neatkarīgu neizplatīšanas un atbruņošanās “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. panta 1. punktu un 31. panta 1. punktu,
   tā kā:

               (1)

               Eiropadome 2003. gada 12. decembra sanāksmē pieņēma ES Stratēģiju masu iznīcināšanas ieroču izplatīšanas novēršanai (“ES MII neizplatīšanas stratēģija”), kuras III nodaļā iekļauts saraksts ar pasākumiem, kas jāveic gan Savienībā, gan trešās valstīs, lai apkarotu šādu ieroču izplatīšanu.

               (2)

               Savienība aktīvi īsteno ES MII neizplatīšanas stratēģiju un veic pasākumus, kas minēti tās III nodaļā, piemēram, Savienībā attīstot vajadzīgās struktūras.

               (3)

               Padome 2008. gada 8. decembrī pieņēma secinājumus un dokumentu “Jaunas Eiropas Savienības darbības līnijas, apkarojot masu iznīcināšanas ieroču un to piegādes sistēmu izplatīšanu” (“Jaunās darbības līnijas”), kur teikts, ka masu iznīcināšanas ieroču (“MII”) izplatīšana joprojām ir viens no lielākajiem drošības apdraudējumiem un ka neizplatīšanas politika ir kopējās ārpolitikas un drošības politikas (KĀDP) būtiska daļa.

               (4)

               Jaunajās darbības līnijās Padome aicina Padomes kompetentos sastāvus un struktūras, Komisiju, citas iestādes un dalībvalstis konkrēti rīkoties saistībā ar minēto dokumentu.

               (5)

               Jaunajās darbības līnijās Padome uzsver, ka Savienības darbībā, vēršoties pret izplatīšanu, varētu noderēt atbalsts, ko sniegtu nevalstisku organizāciju neizplatīšanas tīkls, kurā apvienotas ārpolitikas iestādes un pētniecības centri, kas specializējas Savienības stratēģiskajās jomās, reizē izvēršot jau pastāvošos lietderīgos tīklus. Šādā tīklā varētu iekļaut arī iestādes no trešām valstīm, ar ko Savienība risina konkrētu dialogu par neizplatīšanas jautājumiem.

               (6)

               Eiropadome 2005. gada 15. un 16. decembrī pieņēma ES Stratēģiju VIKI un to munīcijas nelikumīgas uzkrāšanas un tirdzniecības apkarošanai (“ES VIKI stratēģija”), kurā izklāstītas pamatnostādnes Savienības rīcībai vieglo un kājnieku ieroču (“VIKI”) jomā. ES VIKI stratēģijā ir norādīts, ka VIKI un to munīcijas nelikumīga uzkrāšana un tirdzniecība rada nopietnu apdraudējumu starptautiskajam mieram un drošībai.

               (7)

               Starp ES VIKI stratēģijas mērķiem ir minēta nepieciešamība veicināt efektīvas daudzpusējas attiecības, lai izveidotu starptautiskus, reģionālus vai Savienības un tās dalībvalstu mehānismus VIKI, kā arī to munīcijas piegādes un destabilizējošas izplatīšanas apkarošanai.

               (8)

               Padome 2010. gada 26. jūlijā pieņēma Lēmumu 2010/430/KĀDP (1), ar ko izveidoja neatkarīgo neizplatīšanas “ideju ģeneratoru” Eiropas tīklu un noteica, ka minētā lēmuma īstenošanu tehniski veic ES ieroču izplatīšanas novēršanas konsorcijs (“konsorcijs”).

               (9)

               Konsorcija kā vienīgā dotācijas saņēmēja izvēle šajā gadījumā ir pamatota ar Savienības vēlmi, ko atbalsta arī tās dalībvalstis, turpināt tās produktīvo sadarbību ar neatkarīgo neizplatīšanas “ideju ģeneratoru” Eiropas tīklu, kas palīdz veidot kopīgu Eiropas kultūru neizplatīšanas un atbruņošanās jautājumos, kā arī palīdz Savienībai izstrādāt un veidot tās politiku minētajās jomās un palielināt Savienības pamanāmību. Šajā gadījumā finansējums 100 % apmērā ir nepieciešams paša konsorcija būtības dēļ, jo to ir izveidojusi Savienība un tas ir pilnībā atkarīgs no Savienības atbalsta. Konsorcijam nav neatkarīgu finanšu resursu, un tam juridiski nav tiesību vākt citus līdzekļus. Turklāt papildus četriem vadošajiem “ideju ģeneratoriem” konsorcijs ir izveidojis tīklu, kurā pārstāvēti vairāk nekā 70 “ideju ģeneratori” un pētniecības centri, apkopojot gandrīz visas nevalstiskā sektora speciālās zināšanas par neizplatīšanu un atbruņošanos Savienībā.

               (10)

               Padome 2014. gada 10. martā pieņēma Lēmumu 2014/129/KĀDP (2), ar kuru uz trim gadiem pagarināja Savienības pastāvīgos veicināšanas pasākumus un finansiālo atbalstu neatkarīgu neizplatīšanas “ideju ģeneratoru” Eiropas tīkla darbībām un minētā lēmuma tehnisko īstenošanu uzticēja konsorcijam.

               (11)

               Padome 2017. gada 3. aprīlī pieņēma Lēmumu (KĀDP) 2017/632 (3), ar kuru paredz pagarināt Lēmuma 2014/129/KĀDP darbības termiņu, lai nodrošinātu darbību turpmāku īstenošanu līdz 2017. gada 2. jūlijam.

               (12)

               Padome 2017. gada 4. jūlijā pieņēma Lēmumu (KĀDP) 2017/1195 (4), ar kuru no 2017. gada 3. jūlija līdz 31. decembrim pagarina Lēmuma 2014/129/KĀDP īstenošanas laikposmu, lai 2017. gadā varētu sarīkot vienu vērienīgu ikgadēju konferenci par neizplatīšanu un atbruņošanos, kā arī lai varētu turpināt uzturēt un atjaunināt konsorcija interneta platformu.

               (13)

               Neatkarīgu neizplatīšanas “ideju ģeneratoru” Eiropas tīkla un konsorcija nosaukumi tiks pielāgoti, lai iekļautu “atbruņošanos” saskaņā ar ieteikumiem, kas izklāstīti Eiropas Parlamenta 2016. gada 27. oktobra rezolūcijā par kodoldrošību un kodolieroču neizplatīšanu,

         IR PIEŅĒMUSI ŠO LĒMUMU.
   1. pants
   1.   Nolūkā sekmēt to, ka tiek aktīvāk īstenota ES MII neizplatīšanas stratēģija, kuras pamatā ir efektīvu daudzpusējo attiecību, novēršanas un ar trešām valstīm īstenotas sadarbības principi, neatkarīgu neizplatīšanas un atbruņošanās “ideju ģeneratoru” Eiropas tīkla darbību veicināšana un atbalstīšana ar šo tiek pagarināta uz 42 mēnešiem, lai sasniegtu šādus mērķus:

               a)

               pilsoniskā sabiedrībā un jo īpaši ekspertu, pētnieku un akadēmiskajās aprindās veicināt politisku un ar drošības jautājumiem saistītu dialogu un ilgtermiņa diskusijas par pasākumiem, kā apkarot MII un to piegādes sistēmu izplatīšanu;

               b)

               dot personām, kas piedalās atbilstīgajās Padomes darba sagatavošanas struktūrās, iespēju ar tīklu apspriesties par jautājumiem, kas saistīti ar neizplatīšanu un atbruņošanos, un nodrošināt, ka dalībvalstu pārstāvji var piedalīties tīkla sanāksmēs;

               c)

               radīt lietderīgu atspēriena punktu Savienības un starptautiskās sabiedrības rīcībai neizplatīšanas un atbruņošanās jomā, jo īpaši sniedzot ziņojumus un/vai ieteikumus Savienības Augstā pārstāvja ārlietās un drošības politikas jautājumos (“AP”) pārstāvjiem;

               d)

               trešās valstīs sekmēt plašāku informētību par izplatīšanas un atbruņošanās problēmām un par nepieciešamību sadarboties ar Savienību, kā arī daudzpusējos forumos, jo īpaši Apvienoto Nāciju Organizācijā, lai novērstu ieroču izplatīšanas programmas, kas rada bažas visā pasaulē, atturētu no šādām programmām, tās apturētu un, ja iespējams, izskaustu;

               e)

               “ideju ģeneratoros” un Savienības valstu un trešo valstu valdībās veicināt speciālo zināšanu pilnveidošanu un institucionālo spēju attīstīšanu ar neizplatīšanu un atbruņošanos saistītos jautājumos.

         2.   Ņemot vērā ES VIKI stratēģiju, darbības, ko veic neatkarīgu neizplatīšanas un atbruņošanās “ideju ģeneratoru” Eiropas tīkls, nav saistītas tikai ar tiem jautājumiem, kuri attiecas uz MII un to piegādes sistēmu izplatīšanas radīto apdraudējumu, bet aptver arī problēmas, kas attiecas uz parastajiem ieročiem, tostarp VIKI. Ar parastajiem ieročiem saistīto problēmu iekļaušana tīkla darbības jomā ļaus iegūt izcilu rīku dialogam un ieteikumiem par Savienības rīcību šajā jomā, īstenojot ES VIKI stratēģiju un Savienības politiku parasto ieroču jautājumos.
   3.   Projekti, ko atbalstīs Savienība, aptver šādas konkrētas darbības:

               a)

               nodrošināt līdzekļus ikgadēju vērienīgu konferenču rīkošanai ar trešām valstīm un pilsonisko sabiedrību par neizplatīšanu un atbruņošanos, lai apspriestu un noteiktu turpmākos pasākumus, kas veicami, lai apkarotu MII un to piegādes sistēmu izplatīšanu, un savstarpēji saistītos atbruņošanās mērķus, kā arī lai risinātu ar parastajiem ieročiem saistītās problēmas, tostarp vēršoties pret VIKI un to munīcijas nelikumīgu tirdzniecību un pārmērīgu uzkrāšanu. Turklāt konferencēs starptautiskā mērogā tiks popularizēta ES MII neizplatīšanas stratēģija un ES VIKI stratēģija, kā arī Savienības iestāžu un “ideju ģeneratoru” loma šajā jomā ar mērķi palielināt šajā jomā īstenotās Savienības politikas pamanāmību un iesniegt ziņojumus un/vai ieteikumus AP pārstāvjiem;

               b)

               nodrošināt līdzekļus Savienības iestāžu pārstāvju, dalībvalstu pārstāvju un akadēmisko ekspertu ikgadējo konsultatīvo sanāksmju rīkošanai, lai apmainītos ar viedokļiem par būtiskiem jautājumiem un svarīgām norisēm atbruņošanās, neizplatīšanas un ieroču eksporta kontroles jomās ar mērķi iesniegt ziņojumus un/vai ieteikumus AP pārstāvjiem;

               c)

               nodrošināt līdzekļus līdz pat deviņu tādu ad hoc semināru rīkošanai, kuri paredzēti ekspertiem un praktiskā darba veicējiem un kuros pievēršas izsmeļošam jautājumu lokam saistībā ar neizplatīšanu un atbruņošanos, aptverot gan nekonvencionālos ieročus, gan parastos ieročus, ar mērķi iesniegt ziņojumus un/vai ieteikumus AP pārstāvjiem;

               d)

               nodrošināt līdzekļus līdz pat 20 tādu politikas dokumentu sagatavošanai un publicēšanai, kuri attiecas uz tematiem, kas ietilpst konsorcija pilnvarās, un ar kuriem tiek sniegti politiski un/vai operatīvās politikas priekšlikumi;

               e)

               nodrošināt līdzekļus palīdzības dienesta nepārtrauktai pārvaldībai un turpmākai attīstībai konsorcija ietvaros atbilžu sniegšanai divu līdz trīs nedēļu laikā, lai sniegtu ad hoc speciālās zināšanas saistībā ar jautājumiem, kuri attiecas uz plašu problēmu spektru neizplatīšanas un atbruņošanās jomā, aptverot gan nekonvencionālos ieročus, gan parastos ieročus, tostarp 18 ekspertu izstrādātu dokumentu sagatavošanu;

               f)

               nodrošināt līdzekļus, lai “ideju ģeneratoros” un Savienības valstu un trešo valstu valdībās nepārtraukti palielinātu informētību, nodrošinātu izglītošanu un attīstītu speciālās zināšanas un institucionālās spējas neizplatīšanas un atbruņošanās jomā:

                           —

                           uzturot un turpinot optimizēt e-mācību kursu, kurš aptver visus attiecīgos neizplatīšanas un atbruņošanās aspektus,

                           —

                           izveidojot līdz pat 36 neizplatīšanas un atbruņošanās prakses augstskolu beidzējiem vai jauniem diplomātiem no Savienības un trešām valstīm,

                           —

                           rīkojot ikgadējus mācību apmeklējumus Briselē ANO Atbruņošanās stipendiju programmas dalībniekiem, lai popularizētu politiku, ko Savienība īsteno neizplatīšanas, atbruņošanās un ieroču eksporta kontroles jomās, un lai palielinātu tās pamanāmību,

                           —

                           izstrādājot izmēģinājuma apmācības kursu, lai dabas zinātņu augstskolu beidzēju un pēcdiploma studentu vidū veicinātu izpratni par izplatīšanas riskiem, tostarp tiem, kas izriet no zinātnes un tehnoloģiju attīstības.

               g)

               nodrošināt līdzekļus interneta platformas un saistīto sociālo tīklu turpmākai uzturēšanai, pārvaldībai un attīstībai, lai veicinātu kontaktus, nodrošinātu unikālu forumu pētniecībai Eiropā atbruņošanās un neizplatīšanas jomā, sekmētu neatkarīgu neizplatīšanas un atbruņošanās “ideju ģeneratoru” Eiropas tīklu, dibinātu kontaktus ar pasaules neizplatīšanas un atbruņošanās kopienu un popularizētu konsorcija izglītojošo piedāvājumu gan attiecībā uz mācību kursiem uz vietas, gan e-mācībām.

         Projektu sīks apraksts ir izklāstīts pielikumā.
   2. pants
   1.   Par šā lēmuma īstenošanu ir atbildīgs AP.
   2.   Šā lēmuma 1. panta 3. punktā minētās darbības aptverošos projektus tehniski īsteno konsorcijs, kura pamatā ir Fondation pour la Recherche Stratégique (FRS), Peace Research Institute Frankfurt (HSFK/PRIF), International Institute for Strategic Studies (IISS), Stockholm International Peace Research Institute (SIPRI), International Affairs Institute (IAI) Romā un Vīnes Center for Disarmament and Non-Proliferation (VCDNP). Konsorcijs veic šo uzdevumu AP pārziņā. Šajā ziņā AP ar konsorciju noslēdz vajadzīgās vienošanās.
   3.   Atbilstīgi Savienības politikas virzieniem dalībvalstis un Eiropas Ārējās darbības dienests (EĀDD) ierosina konsorcija pētniecības programmu ietvaros izvērtēt īpašu interesi raisošas prioritātes un jautājumus, kam jāpievēršas darba dokumentos un semināros.
   3. pants
   1.   Finanšu atsauces summa 1. panta 3. punktā minētās darbības aptverošu projektu īstenošanai ir EUR 4 507 004,70.
   2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Komisija pārrauga 1. punktā minēto izdevumu pienācīgu pārvaldību. Šim nolūkam tā ar konsorciju noslēdz finansējuma nolīgumu. Nolīgumā paredz, ka konsorcijam jānodrošina Savienības ieguldījuma publiskums, kas atbilst ieguldījuma apjomam.
   4.   Šā panta 3. punktā minēto finansējuma nolīgumu Komisija cenšas noslēgt, cik drīz vien iespējams pēc šā lēmuma stāšanās spēkā. Tā ziņo Padomei par jebkādām grūtībām šajā procesā, kā arī par finansējuma nolīguma noslēgšanas dienu.
   4. pants
   1.   AP ziņo Padomei par šā lēmuma īstenošanu, pamatojoties uz regulāriem ziņojumiem, ko gatavo konsorcijs. Minētie ziņojumi ir pamatā Padomes veiktajam izvērtējumam.
   2.   Komisija ziņo par 1. panta 3. punktā minēto projektu finanšu aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Šis lēmums zaudē spēku 42 mēnešus pēc 3. panta 3. punktā minētā finansējuma nolīguma noslēgšanas.
   Taču tas zaudē spēku sešus mēnešus pēc tā stāšanās spēkā, ja šajā laikposmā minēto finansējuma nolīgumu nenoslēdz.

      Briselē, 2018. gada 26. februārī

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2010/430/KĀDP (2010. gada 26. jūlijs), ar ko izveido neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 202, 4.8.2010., 5. lpp.).

      (2)  Padomes Lēmums 2014/129/KĀDP (2014. gada 10. marts), ar ko veicina neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 71, 12.3.2014., 3. lpp.).

      (3)  Padomes Lēmums (KĀDP) 2017/632 (2017. gada 3. aprīlis), ar kuru groza Lēmumu 2014/129/KĀDP, ar ko veicina neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 90, 4.4.2017., 10. lpp.).

      (4)  Padomes Lēmums (KĀDP) 2017/1195 (2017. gada 4. jūlijs), ar kuru groza Lēmumu 2014/129/KĀDP, ar ko veicina neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 172, 5.7.2017., 14. lpp.).

      PIELIKUMS

         NEATKARĪGU NEIZPLATĪŠANAS UN ATBRUŅOŠANĀS “IDEJU ĢENERATORU” EIROPAS TĪKLS, LAI ATBALSTĪTU TO, KA TIEK ĪSTENOTA ES STRATĒĢIJA MASU IZNĪCINĀŠANAS IEROČU IZPLATĪŠANAS NOVĒRŠANAI (ES MII NEIZPLATĪŠANAS STRATĒĢIJA)

      1.   Mērķi

      Šā lēmuma mērķis ir kā papildinājumu 2003. gada ES MII neizplatīšanas stratēģijai turpināt īstenot Jaunās Eiropas Savienības darbības līnijas, apkarojot masu iznīcināšanas ieroču un to piegādes sistēmu izplatīšanu (“Jaunās darbības līnijas”), kuras noteiktas Padomes 2008. gada 8. decembra secinājumos. Saskaņā ar Jaunajām darbības līnijām cīņā pret MII izplatīšanu Savienībai varētu noderēt atbalsts, ko sniegtu nevalstisku neizplatīšanas “ideju ģeneratoru” tīkls. Tīklā būtu apvienotas ārpolitikas iestādes un pētniecības centri, kas specializējas Savienības stratēģiskajās jomās. Šādā tīklā varētu iekļaut arī iestādes no trešām valstīm, ar ko Savienība risina konkrētu dialogu par atbruņošanās un neizplatīšanas jautājumiem.
      Šāds neatkarīgu neizplatīšanas un atbruņošanās “ideju ģeneratoru” tīkls (“tīkls”) turpinātu pilsoniskajā sabiedrībā un jo īpaši ekspertu, pētnieku un akadēmiskajās aprindās veicināt politisku un ar drošības jautājumiem saistītu dialogu un ilgtermiņa diskusijas par pasākumiem, kā apkarot MII un to piegādes sistēmu izplatīšanu, kā arī par savstarpēji saistītajiem jautājumiem attiecībā uz atbruņošanos.
      Tīkla darbā iekļauj arī jautājumus, kas saistīti ar parastajiem ieročiem, tostarp VIKI, īpašu uzmanību pievēršot pasākumiem, lai nodrošinātu ES VIKI stratēģijas pastāvīgu īstenošanu. Tīkls palīdzēs sniegt jaunas idejas Savienības darbībām, kas saistītas ar parastajiem ieročiem, tostarp VIKI un to munīcijas nelikumīgu tirdzniecību un pārmērīgu uzkrāšanu. Tas ietver ne tikai drošības jautājumu atbildes rīcības aspektu, bet arī preventīvo aspektu. Parasto ieroču, tostarp VIKI, nelikumīgas un neregulētas tirdzniecības novēršana par Savienības prioritāti ir atzīta saistībā ar Ieroču tirdzniecības līgumu (ITL).
      Tīkls pievērsīsies arī visiem eksporta kontroles aspektiem, kas saistīti ar MII vai parastiem ieročiem, tostarp divējāda lietojuma precēm, kā arī kosmosa drošības jautājumiem.
      Tīkla mērķis ir ar publikācijām, sanāksmēm, konferencēm un īpaši šim jautājumam veltītiem izglītības un informēšanas pasākumiem trešās valstīs veicināt plašāku informētību par problēmām, kas saistītas ar MII un parasto ieroču izplatīšanu, tostarp VIKI un to munīcijas nelikumīgu tirdzniecību un pārmērīgu uzkrāšanu. Bez tam tā mērķis ir veicināt izpratni par nepieciešamību sadarboties ar Savienību, kā arī daudzpusējos forumos, jo īpaši Apvienoto Nāciju Organizācijā, lai novērstu ieroču izplatīšanas programmas, kas rada bažas visā pasaulē, atturētu no šādām programmām, tās apturētu un, ja iespējams, izskaustu tāpat kā VIKI un to munīcijas nelikumīgu tirdzniecību un pārmērīgu uzkrāšanu.
      Savienība vēlas šo tīklu atbalstīt šādi:

                  —

                  rīkojot trīs vērienīgas ikgadējas konferences un – kā paralēlu pasākumu – “nākamās paaudzes seminārus”, lai iesniegtu ziņojumus un/vai ieteikumus Savienības Augstās pārstāves ārlietās un drošības politikas jautājumos (“AP”) pārstāvjiem,

                  —

                  rīkojot trīs konsultatīvas sanāksmes starp Savienības iestāžu pārstāvjiem, dalībvalstu pārstāvjiem un akadēmiskajiem ekspertiem, lai notiktu viedokļu apmaiņa par svarīgiem problēmjautājumiem un būtiskām norisēm atbruņošanās, neizplatīšanas un ieroču eksporta kontroles jomā nolūkā iesniegt ziņojumus un/vai ieteikumus AP pārstāvjiem,

                  —

                  rīkojot līdz pat deviņus ad hoc seminārus, kuri paredzēti ekspertiem un praktiskā darba veicējiem un kuros pievēršas izsmeļošam jautājumu lokam saistībā ar ieroču neizplatīšanu un atbruņošanos, aptverot gan nekonvencionālos ieročus, gan parastos ieročus, ar mērķi iesniegt ziņojumus un/vai ieteikumus AP pārstāvjiem,

                  —

                  sagatavojot un publicējot līdz pat 20 politikas dokumentu, kuri attiecas uz tematiem, kas ietilpst konsorcija pilnvarās, un ar kuriem tiek sniegti politiski un/vai operatīvās politikas priekšlikumi,

                  —

                  nepārtraukti pārvaldot un turpinot attīstīt konsorcija ietvaros izveidoto palīdzības dienestu atbilžu sniegšanai divu līdz trīs nedēļu laikā, tostarp sagatavojot līdz pat 18 ekspertu dokumentus, lai sniegtu ad hoc speciālās zināšanas saistībā ar jautājumiem, kuri attiecas uz plašu problēmu spektru ieroču neizplatīšanas un atbruņošanās jomā, aptverot gan nekonvencionālos ieročus, gan parastos ieročus,

                  —

                  uzturot un turpinot optimizēt e-mācību kursu, kurš aptver visus attiecīgos neizplatīšanas un atbruņošanās aspektus,

                  —

                  izveidojot līdz pat 36 neizplatīšanas un atbruņošanās prakses diplomu ieguvušajiem studentiem vai jauniem diplomātiem no Savienības un trešām valstīm,

                  —

                  organizējot ikgadējos mācību apmeklējumus uz Briseli ANO Atbruņošanās stipendiju programmas dalībniekiem, lai popularizētu Savienības politiku neizplatīšanas, atbruņošanās un ieroču eksporta kontroles jomā un veicinātu tās redzamību,

                  —

                  izstrādājot izmēģinājuma apmācības kursu, lai dabas zinātņu diplomu ieguvušie studentu un pēcdiploma studentu vidū veicinātu izpratni par izplatīšanas riskiem, tostarp tiem, kas izriet no zinātnes un tehnoloģiju attīstības,

                  —

                  turpmāk uzturot, pārvaldot un attīstot interneta platformu un saistītos sociālos tīklus, lai veicinātu kontaktus, nodrošinātu unikālu forumu Eiropas atbruņošanās un neizplatīšanas pētniecībai, sekmētu tīklu, dibinātu kontaktus ar pasaules neizplatīšanas un atbruņošanās kopienu un popularizētu konsorcija izglītojošo piedāvājumu gan attiecībā uz mācību kursiem uz vietas, gan e-mācībām.

            2.   Tīkla organizatoriskā struktūra

      Tīkls ir atvērts visiem atbilstīgajiem Savienības un asociēto valstu “ideju ģeneratoriem” un pētniecības institūtiem, un tajā pilnībā respektē Savienībā pastāvošo viedokļu dažādību. Tas, cik vien maksimāli iespējams, iesaistīties visās konsorcija darbībās, lai nodrošinātu savu dalībnieku atbildību un redzamību.
      Tīkls turpinās sekmēt kontaktus Eiropas neizplatīšanas un atbruņošanās pētniecības kopienā un jo īpaši vērsīsies pie dabas zinātniekiem, kuri strādā CBRN drošības jomā. Tas turpinās veicināt kontaktus starp nevalstiskajiem ekspertiem, dalībvalstu pārstāvjiem un Savienības iestādēm. Tīkls būs gatavs sākt sadarboties ar nevalstiskajiem dalībniekiem no trešām valstīm, kā paredzēts ES MII neizplatīšanas stratēģijā un VIKI stratēģijā.
      Tīkla pilnvaras aptver MII un to piegādes sistēmu neizplatīšanas jautājumus, atbruņošanos, problēmas, kas saistītas ar parastajiem ieročiem, tostarp ar VIKI, kā arī ieroču eksporta kontroles un kosmosa drošības jautājumus.
      Personas, kas piedalās atbilstīgajās Padomes darba sagatavošanas struktūrās (piemēram, CONOP/CODUN un COARM), ar tīklu varēs apspriesties par jautājumiem, kas saistīti ar atbruņošanos un nekonvencionālo un parasto ieroču, tostarp VIKI, neizplatīšanu, un tās pārstāvji var apmeklēt tīkla sanāksmes. Ja ir praktiski iespējams, tīkla sanāksmes var rīkot saistīti ar minēto darba grupu sanāksmēm.
      Tīklu ciešā sadarbībā ar AP pārstāvjiem turpinās vadīt ES ieroču neizplatīšanas konsorcijs, kuru izveidojuši FRS, HSFK/PRIF, IISS, SIPRI, IAI un VCDNP un kuram uzticēs projektu pārvaldību.
      Konsorcijs, apspriežoties ar AP pārstāvjiem un dalībvalstīm, uzaicinās dalībniekus, kuriem ir speciālas zināšanas MII un parasto ieroču neizplatīšanas un atbruņošanās politikas jomā, uz ekspertu semināriem un vērienīgām ikgadējām konferencēm, kā arī aicinās minētos dalībniekus, izmantojot specializēto tīmekļa vietni, dalīties savās publikācijās un informācijā par pasākumiem. Konsorcijs arī palīdzēs gan ierēdņiem, gan zinātniekiem Savienībā un ārpus tās pilnveidot kompetenci neizplatīšanas un atbruņošanās jautājumos.
      3.   Projektu apraksts

      3.1.   1. projekts: Vērienīgas ikgadējās konferences rīkošana, sniedzot ziņojumu un/vai ieteikumus

      3.1.1.   Projekta mērķis

      Ikgadējās vērienīgajās konferencēs par MII neizplatīšanas un atbruņošanās jautājumiem, kurās piedalās valdību eksperti un neatkarīgi “ideju ģeneratori” un citi akadēmisko aprindu speciālisti no Savienības, asociētajām valstīm un trešām valstīm, apspriedīs un noteiks turpmākos pasākumus, kas veicami, lai apkarotu MII un to piegādes sistēmu izplatīšanu, un savstarpēji saistītos atbruņošanās mērķus, kā arī risinās ar parastajiem ieročiem saistītās problēmas, tostarp vēršoties pret VIKI un to munīcijas nelikumīgu tirdzniecību un pārmērīgu uzkrāšanu. Ar ikgadējās konferences, kas ir projekta galvenais pasākums, palīdzību turpinās uzlabot izpratni par ES MII neizplatīšanas un VIKI stratēģijām, Jaunajām darbības līnijām un saistītajiem īstenošanas centieniem, kurus veic iestādes.
      Ikgadējās konferences arī kalpos tam, lai veicinātu to Eiropas “ideju ģeneratoru” nozīmi un saskaņotību, kuri specializējas ar neizplatīšanu un atbruņošanos saistītās jomās, un palīdzēs nostiprināt to un citu iestāžu spējas, tostarp tajās pasaules daļās, kurās nav padziļinātu speciālo zināšanu ar neizplatīšanu un atbruņošanos saistītos jautājumos.
      Ikgadējās konferencēs un ikvienā sagatavošanas sanāksmē tiks risināti tie ar atbruņošanos un neizplatīšanu saistītie jautājumi, kuriem ir aktuāla nozīme Eiropas Ārējās darbības dienesta (EĀDD) darbā. Pamatojoties uz šīm diskusijām un citu konsorcija pārraudzībā esošo darbu, tiks izstrādāti politiski orientēti ziņojumi un uz konkrētu rīcību vērstu ieteikumu kopums AP pārstāvjiem. Ziņojums tiks nodots atbilstīgajām Savienības iestādēm un dalībvalstīm un tiks padarīts pieejams tiešsaistē.
      3.1.2.   Projekta rezultāti

                  —

                  Izveidot vērienīgu ieroču neizplatīšanas un atbruņošanās jautājumiem veltītu starptautisku konferenci, kas tiek rīkota Eiropas vadībā un kas kļūtu par svarīgāko vietu stratēģiskas diskusijas veicināšanai par pasākumiem, kas veicami, lai apkarotu MII un to piegādes sistēmu izplatīšanu, un par savstarpēji saistītiem atbruņošanās mērķiem, lai risinātu problēmas, kas saistītas ar parastajiem ieročiem, tostarp vēršoties pret VIKI un to munīcijas nelikumīgu tirdzniecību un pārmērīgu uzkrāšanu,

                  —

                  valdības amatpersonu, akadēmiķu un trešo valstu pilsoniskās sabiedrības vidū palielināt Savienības MII un VIKI neizplatīšanas politikas un ķīmisko, bioloģisko, radioaktīvo un kodolieroču (CBRN) pasākumu pamanāmību, kā arī palielināt informētību par tiem,

                  —

                  veicināt tīkla lomu un saskaņotību un Savienības lomu šajā jomā, kā arī veidot ar ieroču neizplatīšanu saistītas speciālās zināšanas valstīs, kur tās nav pietiekamas, tostarp trešās valstīs,

                  —

                  iesniegt politiski orientētus ziņojumus un/vai uz konkrētu rīcību vērstus ieteikumus, kas stiprinātu ES MII neizplatīšanas stratēģijas un VIKI stratēģijas īstenošanu un kļūtu par lietderīgu atspēriena punktu Savienības un starptautiskās sabiedrības rīcībai saistībā ar neizplatīšanu un parastajiem ieročiem,

                  —

                  palielināt Savienības iestāžu, dalībvalstu, pilsoniskās sabiedrības un trešo valstu informētību un zināšanas par apdraudējumu, kas saistīts ar MII un to piegādes līdzekļiem, lai palielinātu to iespējas savlaicīgi rīkoties.

            3.1.3.   Projekta apraksts

      Projektā paredzēts rīkot trīs vērienīgas ikgadējās konferences, nepieciešamības gadījumā organizējot sagatavošanas sanāksmes, kā arī sagatavot saistītus ziņojumus un/vai ieteikumus:

                  —

                  pusotru dienu ilga ikgadēja konference, kura tiek organizēta Briselē un kurā piedalās līdz 300 ekspertiem no Savienības, asociēto valstu un trešo valstu “ideju ģeneratoriem”, akadēmiskajām un valdības aprindām, kas specializējas ieroču neizplatīšanas, atbruņošanās, ieroču kontroles un parasto ieroču, tostarp VIKI, jautājumos,

                  —

                  uzmanība tiks veltīta “nākamās paaudzes” speciālistu pilnveidošanai, tostarp no valstīm ārpus Eiropas un Ziemeļamerikas, kurus uz vienu papildu dienu uzaicinās piedalīties īpašā apmācībā un informācijas apguvē par attiecīgajām Savienības iestādēm, ko rīkos pirms vai pēc konferences,

                  —

                  politiski orientēti ziņojumi un/vai uz konkrētu rīcību vērsti ieteikumi, kas stiprinātu ES MII stratēģijas un ES VIKI stratēģijas īstenošanu.

            3.2.   2. projekts: Ikgadējo Savienības konsultatīvo sanāksmju rīkošana

      3.2.1.   Projekta mērķis

      Projektā paredzēts rīkot trīs ikgadējas konsultatīvās sanāksmes, sagatavojot saistītus ziņojumus un/vai ieteikumus. Semināros būtu jāpievēršas īstermiņa un vidēja termiņa problēmām, ar kurām Savienība saskaras neizplatīšanas un atbruņošanās jomā saistībā ar MII un to piegādes mehānismiem, parastiem ieročiem, tostarp VIKI, un jauniem ieroču veidiem un piegādes sistēmām. Tiem būtu arī jādod iespēja Savienības lēmumu pieņēmējiem koncentrēt uzmanību uz plašāka mēroga problēmām un tendencēm neizplatīšanas un atbruņošanās jomā, kā arī uz citiem attiecīgiem jautājumiem, kas sniedzas ārpus to parastā ikdienas darba.
      Konsultatīvās sanāksmes arī kalpos tam, lai stiprinātu to Eiropas “ideju ģeneratoru” saskaņotību, kuri specializējas ar neizplatīšanu un atbruņošanos saistītās jomās, un palīdzēs uzlabot spējas minētajās jomās, jo īpaši tajos Savienības reģionos, kuros ir jāuzlabo speciālās zināšanas atbruņošanās un neizplatīšanas jomā.
      3.2.2.   Projekta rezultāti

                  —

                  Dalībvalstu politikas procesos iesaistīto personu un akadēmisko ekspertu, kā arī EĀDD un citu Savienības iestāžu speciālistu apmaiņa ar informāciju un analīzi par pašreizējām izplatīšanas tendencēm,

                  —

                  diskusijas par labākajiem veidiem un metodēm, kā īstenot Savienības politiku izplatīšanas novēršanai,

                  —

                  konstruktīvas atsauksmes, ko neatkarīgi Savienības “ideju ģeneratori” sniedz Savienībai par tās stratēģijām MII un VIKI izplatīšanas novēršanai, un ieteikumi, ko praktiskā darba veicēji sniedz “ideju ģeneratoriem” saistībā ar svarīgākajiem jautājumiem politikas jomā nolūkā veikt turpmākus pētījumus,

                  —

                  saistībā ar politiski orientētiem ziņojumiem – būtisku jautājumu apzināšana neizplatīšanas un atbruņošanās jomā,

                  —

                  AP pārstāvjiem paredzētu politiski orientētu ziņojumu un uz konkrētu rīcību vērstu ieteikumu kopuma izstrāde.

            3.2.3.   Projekta apraksts

      Projektā paredzēts rīkot trīs ikgadējas konsultatīvās sanāksmes, sagatavojot saistītus ziņojumus un/vai ieteikumus. Šo pasākumu darba kārtību sagatavo ciešā sadarbībā ar Padomes KĀDP darba grupām, kuras darbojas neizplatīšanas un atbruņošanās jomā (CODUN/CONOP) un ieroču eksporta kontroles jomā (COARM). Sanāksmēs būtu jāpievēršas īstermiņa un vidēja termiņa problēmām, ar kurām Savienības saskaras neizplatīšanas un atbruņošanās jomā saistībā ar šādām ieroču kategorijām: MII un to piegādes mehānismi, parastie ieroči, tostarp VIKI, jauni ieroču veidi un piegādes sistēmas.
      Ikgadējās konsultatīvās sanāksmes ilgst pusotru dienu, un tajās var piedalīties līdz pat 100 personām no Savienības “ideju ģeneratoriem”, dalībvalstīm un Savienības iestādēm, kuras specializējas ar neizplatīšanu un parastajiem ieročiem, tostarp VIKI, saistītos jautājumos. Šiem semināriem galvenokārt vajadzētu kalpot konsultatīviem mērķiem Savienības ieroču neizplatīšanas un atbruņošanās “ideju ģeneratoru”, Savienības un tās dalībvalstu starpā. Ikgadējām konsultatīvajām sanāksmēm būtu jānotiek Briselē.
      3.3.   3. projekts: Ad hoc semināru rīkošana

      3.3.1.   Projekta mērķis

      Projektā paredzēts rīkot līdz pat deviņus ad hoc ekspertu seminārus, sagatavojot saistītus ziņojumus un/vai ieteikumus. Šiem uz ad hoc pamata rīkotiem semināriem jo sevišķi vajadzētu kalpot konsultatīviem mērķiem Savienības neizplatīšanas “ideju ģeneratoru”, Savienības un tās dalībvalstu starpā, lai pievērstos nozīmīgiem notikumiem un Savienības politikas iespējām, kā arī dotu iespēju Savienības “ideju ģeneratoriem”, dalībvalstīm un Savienības iestādēm informēt mērķauditoriju gan Savienībā, gan ārpus tās.
      3.3.2.   Projekta rezultāti

                  —

                  Dalībvalstu politikas procesos iesaistīto personu un akadēmisko ekspertu, kā arī EĀDD un citu Savienības iestāžu speciālistu apmaiņa ar informāciju un analīzi par pašreizējām izplatīšanas tendencēm,

                  —

                  diskusijas par labākajiem veidiem un metodēm, kā īstenot Savienības politiku izplatīšanas novēršanai,

                  —

                  konstruktīvas atsauksmes, ko neatkarīgi Savienības “ideju ģeneratori” sniedz Savienībai par tās stratēģijām MII un VIKI izplatīšanas novēršanai, un ieteikumi, ko praktiskā darba veicēji sniedz “ideju ģeneratoriem” saistībā ar svarīgākajiem jautājumiem politikas jomā nolūkā veikt turpmākus pētījumus,

                  —

                  saistībā ar politiski orientētiem ziņojumiem – būtisku jautājumu apzināšana neizplatīšanas un atbruņošanās jomā,

                  —

                  AP pārstāvjiem paredzētu politiski orientētu ziņojumu un uz konkrētu rīcību vērstu ieteikumu kopuma izstrāde. Šie ziņojumi tiks izplatīti starp attiecīgajām Savienības iestādēm un dalībvalstīm.

            3.3.3.   Projekta apraksts

      Projektā paredzēts rīkot līdz pat deviņus ad hoc ekspertu seminārus, sagatavojot saistītus ziņojumus un/vai ieteikumus. Ad hoc semināri ilgst līdz divām dienām, un tajos var piedalīties līdz 45 personām, ko nosaka katrā atsevišķā gadījumā.
      3.4.   4. projekts: Publikācijas

      3.4.1.   Projekta mērķis

                  —

                  Sniegt informāciju un analīzi par tematiem, kas saistīti ar MII, to piegādes sistēmu, parasto ieroču, tostarp VIKI, neizplatīšanu un atbruņošanos un ko iekļauj galvenokārt ekspertu, pētnieku un akadēmiķu politiskajā un drošības dialogā par šiem jautājumiem,

                  —

                  nodrošināt resursu, ko personas, kas piedalās atbilstīgajās Padomes darba sagatavošanas struktūrās, var izmantot, lai sniegtu ieguldījumu to diskusijās par Savienības neizplatīšanas, ieroču kontroles un atbruņošanās politiku un praksi,

                  —

                  sniegt idejas, informāciju un analīzi, kas var palīdzēt Savienības līmenī attīstīt ar neizplatīšanu, ieroču kontroli un atbruņošanos saistītus pasākumus.

            3.4.2.   Projekta rezultāti

                  —

                  Veicināt politisku un ar drošības jautājumiem saistītu dialogu par pasākumiem, ar ko apkaro MII un to piegādes sistēmu izplatīšanu, par ieroču kontroli un atbruņošanos; šo dialogu galvenokārt risina eksperti, pētnieki un akadēmisko aprindu pārstāvji,

                  —

                  palielināt pilsoniskās sabiedrības, jo īpaši plašākā neatkarīgo neizplatīšanas “ideju ģeneratoru” Savienības tīkla, un valdību informētību, zināšanas un izpratni par jautājumiem, kas saistīti ar Savienības neizplatīšanas, ieroču kontroles un atbruņošanās politiku,

                  —

                  sniegt politiskus un/vai operatīvās politikas priekšlikumus AP, Savienības iestādēm un dalībvalstīm,

                  —

                  Savienības līmenī izstrādāt neizplatīšanas, ieroču kontroles un atbruņošanās darbības, balstoties uz idejām, informāciju un analīzi.

            3.4.3.   Projekta apraksts

      Projekta mērķis ir izstrādāt un publicēt līdz 20 politikas dokumentu. Politikas dokumentus izstrādās vai pasūtīs konsorcijs, un tiem nav obligāti jāatbilst Savienības iestāžu vai dalībvalstu uzskatiem. Politikas dokumenti aptvers jautājumus, kas ir konsorcija kompetencē. Katrā dokumentā tiks sniegti politiski un/vai operatīvās politikas priekšlikumi. Visus politikas dokumentus publicēs konsorcija tīmekļa vietnē.
      3.5.   5. projekts: Palīdzības dienesta pārvaldība un turpmāka attīstība

      3.5.1.   Projekta mērķis

      Ar palīdzības dienesta pārvaldību un turpmāku attīstību konsorcija ietvaros, lai nodrošinātu ad hoc speciālās zināšanas saistībā ar jautājumiem, kuri attiecas uz plašu problēmu spektru neizplatīšanas un atbruņošanās jomā, aptverot gan nekonvencionālos ieročus, gan parastos ieročus, tiks veidota Savienības politikas rīcība attiecībā uz konkrētiem un steidzamiem jautājumiem un sekmēta tās attīstīšana.
      3.5.2.   Projekta rezultāti

                  —

                  Pārvaldīt ad hoc izpētes pieprasījumus, kuri saistīti ar konkrētiem jautājumiem un kurus iesniedzis EĀDD; atbildes uz minētajiem pieprasījumiem sniedz divu līdz trīs nedēļu laikā,

                  —

                  starp konsorcija “ideju ģeneratoriem” un EĀDD veicināt ad hoc dialogu, kurā apspriež konkrētus jautājumus,

                  —

                  tādējādi stiprināt zināšanu bāzi, lai izvērstu diskusijas par neizplatīšanas jautājumiem Savienībā,

                  —

                  saistībā ar īstermiņa un neregulāriem pieprasījumiem – sniegt EĀDD visaptverošu piekļuvi konsorcija speciālajām zināšanām un pētījumiem paredzētajiem resursiem.

            3.5.3.   Projekta apraksts

      Projekta ietvaros EĀDD un Padomes attiecīgās darba grupas saņems līdz pat 18 dokumentus (5.–10. lpp.) par aktuāliem neizplatīšanas un atbruņošanās jautājumiem, kurus eksperti izstrādās divu līdz trīs nedēļu laikā pēc EĀDD pieprasījuma saņemšanas. Dokumenti tiks balstīti uz esošās akadēmiskās literatūras un primāro dokumentu izskatīšanu (tas nebūs oriģināls pētījums). Iespējamie temati, ņemot vērā starptautisko darba kārtību, gaidāmos Savienības notikumus un Savienības politikas dokumentus, tiks noteikti diskusijās ar EĀDD. EĀDD šo funkciju var pieprasīt, a) dokumenta veidā; un/vai b) brīfingā CONOP vai COARM; un/vai c) kā attālinātu ekspertu ieguldījumu, kad padoms ir vajadzīgs steidzami.
      3.6.   6. projekts: E-mācības

      3.6.1.   Projekta mērķis

                  —

                  Veidot nākamās paaudzes zinātnieku un praktiskā darba veicēju spējas neizplatīšanas un atbruņošanās jomā,

                  —

                  Savienībā un trešās valstīs veicināt padziļinātas zināšanas par Savienības ieroču neizplatīšanas un atbruņošanās politiku,

                  —

                  dot ieguldījumu globālās iniciatīvās, kuru mērķis ir sekmēt izglītību neizplatīšanas un atbruņošanās jomā,

                  —

                  Savienībā un partnervalstīs atjaunot un paplašināt speciālās zināšanas par MII un VIKI jautājumiem,

                  —

                  sniegt Savienības iestādēm, dalībvalstīm un Eiropas “ideju ģeneratoru” tīklam īpaši pielāgotas un aktualizētas zināšanas par visu parasto un nekonvencionālo ieroču jautājumu spektru.

            3.6.2.   Projekta rezultāti

                  —

                  Pilnīga e-mācību kursa uzturēšana un optimizēšana, aptverot visus attiecīgos neizplatīšanas un atbruņošanās aspektus,

                  —

                  izglītotāju un apmācītāju informēšana par Savienības mācību resursu izmantošanu neizplatīšanas un atbruņošanās jomā un palīdzība tiem šajā sakarā,

                  —

                  atbalsts Savienības e-mācību resursu integrēšanai universitāšu maģistra programmās,

                  —

                  e-mācību un klātienes apmācības apvienošana konsorcija izstrādātā apmācībā, ar ko vairo izpratni par izplatīšanu (“jaukta tipa mācības”),

                  —

                  Savienībā un trešās valstīs vēl vairāk padziļinātas zināšanas par Savienības neizplatīšanas un atbruņošanās politiku,

                  —

                  pastāvīgi atjaunināta atvērta izglītības resursa nodrošināšana visām ieinteresētajām personām, kas iesaistītas neizplatīšanas jomas pētniecībā un plānošanā,

                  —

                  sīkāka tiešsaistes satura izstrāde nolūkā uzlabot kursu mācību programmu un sniegt būtiskas papildu zināšanas neizplatīšanas jomas praktiskā darba veicējiem un zinātniekiem.

            3.6.3.   Projekta apraksts

      Projekts būs vērsts uz saskaņā ar Lēmumu 2014/129/KĀDP izstrādātā e-mācību rīka izplatīšanu un izmantošanu visā pasaulē.
      Šajā nolūkā, balstoties uz dalībnieku atsauksmēm un uz lietotāju uzvedības izvērtējumu, kas tiek veikts, izmantojot dažādus statistikas rīkus, pastāvīgi tiks uzlabots e-mācību vietnes un ar to saistītās sertifikātu nodaļas lietotājdraudzīgums. Īpaša uzmanība tiks veltīta e-mācību piedāvājuma uzlabošanai lietotājiem ar redzes vai dzirdes traucējumiem, lai sekmētu to, ka kursu var izmantot visi, un panāktu maksimālu potenciālo dalībnieku skaitu. Turklāt visa kursa uztveramība tiks uzlabota, izmantojot visaptverošu valodas lietojuma pārskatīšanu, ko veiks speciālisti, kuriem angļu valoda ir dzimtā valoda.
      Visas 15 mācību vienības tiks aktualizētas, lai studentiem nodrošinātu visjaunākos faktus un skaitļus. Izglītības iestāžu informēšana un atbalsta sniegšana tām ļaus viegli integrēt e-mācības universitāšu maģistra programmās un citos izglītības piedāvājumos un rosinās visā pasaulē izmantot e-mācību kursu.
      Tiks izstrādātas un laikposmā no 2018. līdz 2020. gadam sāks darboties līdz pat piecas papildu mācību vienības. Papildu e-mācību saturs tiks izvērsts, cieši apspriežoties ar EĀDD un dalībvalstīm, un tas var ietilpt vienā no šādām kategorijām:

                  a)

                  progresīvu mācību vienība, kurā tiek izvērsts esošais kursa saturs un sniegtas vairāk padziļinātas zināšanas;

                  b)

                  praktisko mācību vienība, kurā galvenā uzmanība tiks pievērsta neizplatīšanas vai eksporta kontroles režīmu praktiskās īstenošanas jautājumiem;

                  c)

                  akadēmisko mācību vienība, kurā neizplatīšana un atbruņošanās tiks aplūkota no teorētiskā viedokļa;

                  d)

                  atbalsta mācību vienība, kurā tiks sniegtas būtiskas zināšanas, lai labāk izprastu neizplatīšanas un atbruņošanās plašo problemātiku (piemēram, juridiskos, finanšu vai ētiskos aspektus);

                  e)

                  individualizēta mācību vienība, kas sniedz atbalstu konkrētiem klātienes mācību kursiem un tiek izmantota apvienojumā ar minētajiem kursiem (“jaukta tipa mācīšanās”).

            3.7.   7. projekts: Prakse

      3.7.1.   Projekta mērķis

                  —

                  Veidot nākamās paaudzes zinātnieku un praktiskā darba veicēju spējas neizplatīšanas politikas un plānošanas jomā,

                  —

                  visā Savienībā sekmēt izpratni un atbildības uzņemšanos par Savienības politiku neizplatīšanas un atbruņošanās jomās,

                  —

                  trešās valstīs izplatīt un stiprināt zināšanas par Savienības politiku VIKI un MII jomā,

                  —

                  veidot jauno ekspertu tīklus tādu reģionu līmenī, kur Savienība ir lielā mērā ieinteresēta risināt ar neizplatīšanu saistītus jautājumus,

                  —

                  stiprināt spēju veidošanu tīkla ietvaros,

                  —

                  Savienībā un partnervalstīs atjaunot un paplašināt speciālās zināšanas par MII un VIKI jautājumiem.

            3.7.2.   Projekta rezultāti

                  —

                  Uzlabotas nākamās paaudzes zinātnieku un praktiskā darba veicēju spējas ieroču neizplatīšanas politikas un plānošanas jomā,

                  —

                  Savienībā vēl vairāk padziļinātas zināšanas par Savienības ieroču neizplatīšanas un atbruņošanās politiku,

                  —

                  labāka izpratne par Savienības stratēģijām, politikas virzieniem un neizplatīšanas pieejām trešās valstīs,

                  —

                  gados jaunu praktiskā darba veicēju un akadēmisko aprindu pārstāvju tīklu izveide un praktiskās sadarbības veicināšana,

                  —

                  stiprināta tīkla spēju veidošana saistībā ar Savienības politiku MII un VIKI jomās.

            3.7.3.   Projekta apraksts

      Projekta ietvaros paredzētas Eiropas prakses iespējas neizplatīšanas un atbruņošanās jomā līdz pat 36 diplomu ieguvušiem studentiem vai jaunajiem diplomātiem (līdz pat trim mēnešiem katrai no minētajām personām). Praksi izveido, pārrauga un dokumentē konsorcijs, un tajā tiek iekļautas lekcijas, diskusiju sesijas, strukturētā lasīšana un projektu integrācija.
      Par uzņemošajiem institūtiem ir tiesības būt visiem institūtiem, kas pieder tīklam. No 36 prakses iespējām 30 ir rezervētas kandidātiem no Eiropas, bet atlikušās sešas prakses iespējas ir rezervētas kandidātiem no valstīm ārpus Eiropas, ideālā gadījumā – no Dienvidāzijas, Austrumāzijas, Tuvajiem Austrumiem un Ziemeļāfrikas.
      Visi praktikanti iespēju robežās tiks aicināti uz konsorcija rīkotām konferencēm un semināriem, kas notiks viņu prakses laikā.
      3.8.   8. projekts: ANO Atbruņošanās stipendiju programmas dalībnieku mācību apmeklējums uz Savienību

      3.8.1.   Projekta mērķis

                  —

                  Padziļināt zināšanas par Savienības politiku neizplatīšanas un atbruņošanās jomā un veicināt tās redzamību trešās valstīs,

                  —

                  atjaunināt un paplašināt speciālās zināšanas par MII un VIKI jautājumiem trešās valstīs, jo īpaši uzlabojot informētību par Savienības spēju veidošanas programmu radītajām iespējām tādās jomās kā ieroču eksporta kontrole, neizplatīšana un atbruņošanās un CBRN risku mazināšana,

                  —

                  sniegt atbalstu ANO centieniem sekmēt izglītību atbruņošanās jautājumos un veicināt daudzpusējas attiecības.

            3.8.2.   Projekta rezultāti

                  —

                  Uzlabotas padziļinātas zināšanas par Savienības ieroču neizplatīšanas un atbruņošanās politiku un tās redzamība trešās valstīs,

                  —

                  uzlabotas speciālās zināšanas par MII un VIKI jautājumiem partnervalstīs,

                  —

                  sekmēta ANO izglītība atbruņošanās jautājumos.

            3.8.3.   Projekta apraksts

      Projekta ietvaros ANO Atbruņošanās stipendiju programmai katru gadu tiks rīkots 2–3 dienu mācību apmeklējums Briselē, tostarp seminārs, kurā piedalīsies lektori no Savienības iestādēm un konsorcija tīkla eksperti, un apmeklējums uz vietas attiecīgos objektos. Apmeklējums tiks ieplānots tā, lai iekļautos stipendiju programmas Eiropas komponentā, parasti pirms ANO Ģenerālās Asamblejas.
      3.9.   9. projekts: Apmācība izpratnes vairošanai par izplatīšanu

      3.9.1.   Projekta mērķis

                  —

                  Vairot izpratni dabaszinātņu un citās attiecīgās jomās par MII izplatīšanas riskiem, kas saistīti ar konkrētiem materiāliem, programmatūru un tehnoloģiju, un par attiecīgiem starptautiskiem līgumiem un mehānismiem,

                  —

                  veidot šo grupu spējas, lai izveidotu iekšējos atbilstības mehānismus to iestādēs nolūkā kontrolēt sensitīvas tehnoloģijas plūsmas, kā arī materiālu drošumu un drošību,

                  —

                  sniegt Savienības iestādēm, dalībvalstīm un Savienības neizplatīšanas tīklam jaunas idejas par tehnoloģisko attīstību un tās potenciālo ietekmi uz neizplatīšanu.

            3.9.2.   Projekta rezultāti

                  —

                  Dabaszinātņu un citu attiecīgu jomu nākamās paaudzes zinātnieku spēju stiprināšana saistībā ar neizplatīšanas instrumentiem un politikas virzieniem,

                  —

                  ieguldījums Savienības neizplatīšanas politikas mērķu sasniegšanā, pateicoties labākai izpratnei par izplatīšanas riskiem disciplīnās, kurās pastāv būtiski izplatīšanas riski un notiek tehnoloģiska attīstība,

                  —

                  tālmācības (e-mācību) un klātienes apmācības apvienošana (“jaukta tipa mācīšanās”).

            3.9.3.   Projekta apraksts

      Šā projekta ietvaros tiks izstrādāts izmēģinājuma kurss, lai vairotu dabaszinātņu un citu attiecīgu jomu diplomu ieguvušo un pēcdiploma studentu izpratni par izplatīšanas riskiem. Tas ietvers īpašas mācību programmas izstrādi (piemēram biomedicīnas, inženierijas vai kodoljomā) divām atšķirīgām auditorijām un viena izmēģinājuma kursa īstenošanu katrai no šīm mērķgrupām.
      3.10.   10. projekts: Interneta platformas pārvaldība

      3.10.1.   Projekta mērķis

      Tīmekļa vietnes uzturēšana un attīstīšana ļaus atvieglot saziņu laikposmos starp tīkla sanāksmēm, kā arī sekmēs pētniecības dialogu starp neizplatīšanas “ideju ģeneratoriem”. Arī Savienības iestādes un dalībvalstis varētu gūt labumu no specializētas tīmekļa vietnes, kurā tīkla dalībnieki var brīvi apmainīties ar informāciju, dalīties ar domām un publicēt savus pētījumus par MII un to piegādes līdzekļu neizplatīšanu, kā arī par jautājumiem, kas saistīti ar parastajiem ieročiem, tostarp VIKI. Projekts sniegs iespēju tiešsaistē sekot notikumiem, kā arī ieskatīties Eiropas pētniecības norisēs. Tas veicinās pētniecības rezultātu efektīvu izplatīšanu “ideju ģeneratoru” kopienā un valdību aprindās. Tas palielinās spēju paredzēt un saprast apdraudējumu, kas saistīts ar MII un to piegādes līdzekļu, kā arī parasto ieroču izplatīšanu, tostarp ar VIKI un to munīcijas nelikumīgu tirdzniecību un pārmērīgu uzkrāšanu.
      3.10.2.   Projekta rezultāti

                  —

                  Platformas pārvaldīšana, kurā neizplatīšanas “ideju ģeneratori” var pastāvīgi dalīties ar saviem neatkarīgajiem uzskatiem un analīzi par MII izplatīšanu un problēmām, kas saistītas ar parastajiem ieročiem, tostarp VIKI,

                  —

                  neatkarīgu “ideju ģeneratoru” esošo tīklu izvēršana, pārvaldīšana un atjaunināšana,

                  —

                  pilsoniskās sabiedrības labākas izpratnes veicināšana par ES MII neizplatīšanas stratēģiju un VIKI stratēģiju un saskarnes nodrošināšana starp Savienību un “ideju ģeneratoru” tīklu,

                  —

                  iespēja pastāvīgi un bez maksas lejupielādēt dokumentus no tīkla sanāksmēm un neatkarīgajiem “ideju ģeneratoriem”, kas varētu vēlēties bez finansiālas atlīdzības dalīties ar savu pētījumu rezultātiem,

                  —

                  Savienības iestāžu, dalībvalstu, pilsoniskās sabiedrības un trešo valstu informētības un zināšanu uzlabošana par apdraudējumu, kas saistīts ar parastajiem ieročiem, MII un to piegādes līdzekļiem, lai palielinātu to iespējas savlaicīgi rīkoties.

            3.10.3.   Projekta apraksts

                  —

                  Lai labi zināmā vidē nodrošinātu iespēju tiešsaistē veikt aktīvu saziņu un informācijas apmaiņu starp tīkla dalībniekiem, varētu attīstīt sociālā tīkla veida tehnoloģijas izmantošanu, ja tas ir praktiski iespējams un atbilstīgi,

                  —

                  konsorcijs, kam uzdots īstenot projektu, būs atbildīgs par tīmekļa mitināšanu, tīmekļa vietnes noformējumu un tīmekļa vietnes tehnisko uzturēšanu,

                  —

                  Savienības politikai, kas saistīta ar MII izplatīšanu un problēmām parasto ieroču jomā, tostarp ar VIKI, regulāri sekos līdzi un atbalstīs ar atbilstošu dokumentāciju,

                  —

                  konsorcija publikācijas tiks popularizētas un atbalstītas ar īpašiem vēsturiskiem arhīviem,

                  —

                  tiks popularizētas konsorcija rīkotās konferences, kuras translēs tīmekļa vietnē (informatīvi dokumenti, darba kārtības, prezentācijas un atbilstīgā gadījumā – atklātas sanāksmes videoieraksts),

                  —

                  konsorcija rīkotie e-mācību kursi tiks darīti pieejami ar tīmekļa vietnes starpniecību. Tīkla dalībniekiem un Savienības amatpersonām tiks īpaši izstrādāta iekštīkla piekļuve (integrēts rīks e-mācību kursam),

                  —

                  reizi divos mēnešos tiks publicētas īpašas tematiskas lapas par aktuāliem tematiem, kas saistīti ar MII izplatīšanu un parasto ieroču jautājumiem, tostarp ar VIKI.

            4.   Ilgums

      Kopējais paredzētais projektu īstenošanas ilgums ir 42 mēneši.
      5.   Saņēmēji

      5.1.   Tiešie saņēmēji

      Ierosinātie projekti kalpo KĀDP mērķiem un sekmē to stratēģisko mērķu īstenošanu, kas izklāstīti ES MII neizplatīšanas stratēģijā un VIKI stratēģijā.
      5.2.   Netiešie ieguvēji

      Netiešie ieguvēji no šiem projektiem ir:

                  a)

                  Savienības un trešo valstu neatkarīgi “ideju ģeneratori” un akadēmisko aprindu pārstāvji, kas specializējas jautājumos, kuri saistīti ar neizplatīšanu, atbruņošanos un parastajiem ieročiem, tostarp VIKI;

                  b)

                  Savienības iestādes, ieskaitot mācību iestādes, studenti un visi citi e-mācību kursa lietotāji;

                  c)

                  dalībvalstis;

                  d)

                  trešās valstis.

            6.   Iesaistītās trešās personas

      Šos projektus pilnā apjomā finansē ar šo lēmumu. Tīklā iesaistītos ekspertus var uzskatīt par iesaistītām trešām personām. Viņi strādā saskaņā ar saviem standarta noteikumiem.
      7.   Koordinācijas komiteja

      Šā projekta koordinācijas komitejas sastāvā būs AP pārstāvji un šā pielikuma 8. punktā minētās īstenošanas struktūras pārstāvji. Koordinācijas komiteja regulāri un vismaz reizi gadā pārskatīs lēmuma īstenošanu, tostarp izmantojot elektroniskus saziņas līdzekļus.
      8.   Īstenošanas struktūra

      Šā lēmuma tehnisko īstenošanu uzticēs konsorcijam, kas savu uzdevumu veiks AP uzraudzībā. Veicot savas darbības, konsorcijs sadarbosies attiecīgi ar AP, dalībvalstīm, citām iesaistītajām valstīm un starptautiskām organizācijām.